text:
Mu gihugu cya Uganda umubare w’abana batagira kivurira ugenda wiyongera uko bucyeye n’uko bwije. Ibyo bikaba biteye impungenge kuko umubare w’abana bakirwa mu bigo urushaho kwiyongera.
Nk’uko umuryango nyafurika wita ku bana kandi urwanya ihohoterwa ribakorerwa ubitangaza, bbakorerabushake batandukanye babitaho ko batewe impungenge n’ubwiyongere bukabije bw’abana bakirwa mu bigo byita ku bana batagira ababitaho.
Daily Monitor dukesha iyi nkuru itangaza ko Barbara Nankya Mutagubya, umuyobozi w’ikigo cyakira abana cya Sanyu Babies’ Home, ubwo yahabwaga impano n’ishyirahamwe Usafi Market Vendors Association muri iyi mu mpera z’icyumweru gishize, yatangaje ko umubare w’abana bakira buri cyumweru kuri ubu wikubye kabiri.
Yagize ati “abana bagera kuri batanu bazanwa muri iki kigo cyacu, bakaba barikubye kabiri ugereranyije n’imyaka yashize.” yongeyeho ko ibyo bituma bibagora cyane kubera ko nta bushobozi baba bafite.
Anna Sendi, umushakashatsi wo muri Kaminuza ya Malmö University mu gihugu cya Suwede, atangaza ko ubushakashatsi yakoreye muri Uganda ku bwiyongere bw’abana bajyanwa mu bigo by’abagiraneza bita ku bana, bwagaragaje ko umubare wiyongera kuva kuri 40 ugera kuri 80 buri mwaka i Kampala.
Nankya yasabye abaturage bose muri rusange kwitabira gufasha ibigo byita ku bana batagira epfo na ruguru, kugira ngo bibone ubushobozi.


c: text/html

text:
Munyaneza Edouard uyobora ikigo cya mashuri cya Kibari, mu murenge wa Ruganda avuga ko usibye no guta ishuri nta munyeshuri ugisiba.
Agira ati “Byonyine nta munyeshuri ukererwa kuko baza batanguranwa ngo badasanga igikoma cyanyowe. Kandi iyo urebye no gusiba byaragabanutse kandi uzi ko ari byo ntandaro yo kuva mu ishuri.”
Gahunda yo kunywa igikoma ku bigo by’amashuri abanza ishyirwa mu bikorwa ku nkunga y’Ishami ry’Umuryango w’Abibumbye ryita ku biribwa (WFP).
Ikorera mu turere tune tw’igihugu ari two Karongi, Rutsiro, Nyamagabe na Nyaruguru, twatoranyijwe hakurikijwe ikibazo cy’imirire mibi cyagaragaye mu bana bahatuye.
Munyabarinzi Thomas umuyobozi w’ikigo cy’amashuri abanza cya Sanza mu Murenge wa Murundi, ahamya ko iyo gahunda yatumye abana 61 bari barataye ishuri bagaruka kwiga.
Agira ati “Twari dufite abanyeshuri ubonamo bamwe bafite inzara, wababaza bakakubwira ko batariye, ubu byarakemutse, twagiraga abanyeshuri 994 none dufite 1053, bivuga ko hari abari bararitaye bagarutse.”
Abanyeshuri nabo bahamya ko guta ishuri akenshi babiterwa n’inzara; nkuko umwe wiga mu kigo cy’amashuri cya Sanza abisobanura.
Agira ati “Nari mfite ikibazo cy’ubukene, ariko cyane nagorwaga no kujya mu ishuri nshonje.”
Ababyeyi bo mu Karere ka Karongi bavuga ko gahunda yo kunywa igikoma ku ishuri yafashije abana babo cyane kuko yatumye babyibuha; nkuko Nyirarukundo Veneranda abisobanura.
Agira ati “Iyi gahunda yaradufashije cyane, hari igihe ujya guhinga umwana akajya kwiga atariye, ubu rero nta kibazo kuko agerayo akanywa igikoma, kandi mbona uwanjye yarabyibushye.”
Umuyobozi ushinzwe uburezi mu Karere ka Karongi, Hitumukiza Robert nawe yemeza ko kunywa igikoma ku ishuri yatumye abanyeshuri bagaruka mu ishuri ariko ntagaragaza umubare nyawo w’abataye.
Agira ati “Ku bigendanye n’ubuzima bw’abana ubona ko bigenda neza bameze neza, ariko igikomeye ni ku myigire kuko byagabanyije guta ishuri.”
Muri Karongi, gahunda yo kunywa igikoma ku ishuri yatangiye muri Kanama 2016. Igera ku bana ibihumbi 83 bo mu bigo 34, ikaba igomba kumara imyaka.
Dukurikire ukanda kuri Like
Ibitekerezo ( 1 )
Hari ibigo birigusenyuka kubera kutanywa igikoma kuberako abana bagenda bimuka bagana aho banywa igikoma ahaaaa ntibizoroha!!!!

robotstxt: allowed

filter: keep


text:
Umugabo witwa Gakwandi yarimo anywera inzoga munsi y'igiti cy'avoka, abwira mucoma ati nshyiriraho burucheti ebyiri z'umwijima, akibivuga avoka imugwa mu mutwe, umugabo ajya muri koma,,,
Bamujyana kwamuganga igihe agaruriye ubwenge abona muganga yambaye nka mucoma, umugabo ati n'ibitoki bibiri bikawushije mumavuta wangu; nuko muganga biramuyobera!!!!
Urwenya-Umugabo Gakwandi
Umugabo witwa Gakwandi yarimo anywera inzoga munsi y'igiti cy'avoka, abwira mucoma ati nshyiriraho burucheti ebyiri z'umwijima, akibivuga avoka imugwa mu mutwe, umugabo ajya muri koma,,,
at 3:07:00 AM
Labels: urwenya


text:
Nshuti zanjye , bakuru banjye basaza banjye basomyi b’ikinyamakuru umuryango.rw namwe babyeyi nimungire inama kuko mfite ikibazo kandi nabuze uko nakitwaramo kirangoye cyane bishoboka.
Nitwa Diane ntuye mu Karere ka Muhanga maze imyaka igera muri itanu mbana n’umugabo wanjye , mu by’ukuri twakundanye tukiri bato urukundo rwacu ruza gukomeza bigeraho tuza kubana.
Nyuma yo kurushinga twabonanaga gake cyane gashoboka kuko yabaga afite akazi kenshi dore ko inshuro nyinshi aba ari isafari kumubona bikangora, niyo aje aza ananiwe cyane yamfpa agasoni bikaba rimwe nyuma y’iminsi 2 akongera agasubira isafari.
Mu by’ukuri nta kintu namba namuburanye , amafaranga arahari byose bya ngombwa turabifite ikibazo nuko numva mushaka simubone, kera kabaye hari undi mugabo w’inshuti ye bajyaga bazana mu rugo yaje kumenya ko yagiye isafari aza kuza yibarishwa.
Nyuma y’uko yahageze yatangiye kunganiriza cyane bwari bugorobye turasabana nk’umuntu tumenyeranye bigeze aho aza kumbwira ko anyifuza , naramuhakaniye ndamutsembera ageraho ambwira nta kibazo atazabibwira umugabo biza kurangira nemeye ariko umutima undya cyane.
Twarabikoze dore ko numvaga mbishaka kuko umugabo wanjye kumubona ari intambara , nyuma umugabo aza kuza ariko ntiyigeze abimenya kugeza n’ubu.Uwo mugabo twagiranye ibihe byiza cyane numva mwishimiye umutima wanjye uhora utera wumva umukeneye kandi si umugabo wanjye nkore iki?
Ese na we ko ajya ambwira ngo dukomeze tubikore, nkomeze cyangwa? Ese umugabo wanjye ko atajya aboneka nkore iki? Nimbwira umugabo ko mpora mwifuza ntazanyita indaya cyangwa akabambaza niba aribyo bigiye gusimbura akazi?Ese azemera ko duhorana hafi ya buri munsi? Ikibazo cyambereye ihurizo
ariko koko abagore muteye ukwanyu ubwo umugabo wawe iyo aba umukene ntuba unezerewe none ugize amahirwe murubatse ntakibura ngo umwituye kumuca inyuma uwo ntacyo afite yakumarira kuko nawe ndumva ntabundi bwenge yifitiye namba musigeho ganira na chr wawe kuko abagabo dukunda abagore twashatse kuruta abashaka kubasambanya
umva akira agakiza kabonerwa muri Kristo Yesu.Umugabo wawe umusabe mwicarane aguhe umwanya,naho kumuca inyuma n’icyaha cyakuviramo no gusenya,uwo mugabo wifuza gukomeza gusambana nawe si uwawe.
No no no that’s not good thing more about it!!
mureke ahub wo bwizuukuri umugabo ko ataguha care neza
Umva shaka umwanya uzicaze umugabo wawe umubwire ikibazo uft. umugabo wae aragukunda azakumva. Gsa uwo wundi gerageza. numara kuganira n’umuga wae nibwo uzamubwirako biriya byabaye byarukikemura. ark utekereze umugabo wae nabimenya bizacurik?


text:
Abashakashatsi n’abahanga batandukanye bakora mu kigo cy’ubumenyi bw’Ikirere muri Leta Zunze Ubumwe za Amerika, NASA, bakomeje kubunza imitima bibaza ikizarokora Isi ikibuye kinini cyane ndetse cya rutura cya 101955 Bennu kizayigwira dore ko bavuga ko kizinjira mu nzira y’Isi mu isanzure mu mwaka wa 2135, ku buryo kizateza ibyago bikomeye kuri uyu mubumbe.
Ni ikibuye cya rutura kiruta inyubako nka Tour Eiffel yo mu Bufaransa cyangwa Empire State y’i Manhattan muri New York, kuko gifite metero 490 z’ubugari kigapima toni miliyari 3,4.
Abahanga ba Nasa bavuga ko Bennu izinjira inzira y’Isi muri Nzeri 2135. Imibare y’abahanga igaragaza neza ko kuba cyazagonga Isi biri hasi cyane kuko bibarwa nibura rimwe ku 2,700 cyangwa 0.037 ku ijana, ariko ntibanahisha ko hari uburyo kizahungabanya ubuzima ku Isi.
Bennu ngo izenguruka izuba ku muvuduko wa 100.000 km/h, ku buryo nitambuka hafi y’Isi izayoherezaho ingufu zikubye gatatu iz’ibisasu kirimbuzi byaturikijwe mu mateka.
Mu gushaka uko bazabyitwaramo, NASA yiyemeje gukorana n’ibigo bikomeye birimo inzego zishinzwe umutekano muri Amerika n’ibigo bicura intwaro.
Umugambi ni ugucura ikintu cyazafasha mu kuyobya inzira y’icyo kibuye. Hari icyatekerejwe cyiswe HAMMER (Hypervelocity Asteroid Mitigation Mission for Emergency Response) biteganywa ko azaba ari ikigendajuru kizohereza missile z’ubumara kuri icyo kibuye.
Mu 2016 Nasa yohereje mu kirere ikigendajuru cyagiye mu butumwa bwiswe Osiris-Rex bugamije gukusanya amakuru kuri icyo kibuye cya rutura, aho kizagera neza kuri icyo kibuye mu Ukuboza, kigatanga amakuru yose ashoboka kugeza mu 2023 ubwo kizagaruka ku Isi.
Dr Michael Moreau umwe mu bari gukurikiranira hafi ubwo butumwa, yavuze ko hashobora koherezwa ikindi cyogajuru kijyanwe no gusiga irangi kuri Bennu gusa, ibintu byahindura icyerekezo cy’iryo buye.
Iryo rangi ngo ryasigwa uruhande rumwe rw’iki kibuye ngo ryatuma gikubitwa n’izuba cyane, kikarushaho gushyuha maze kigahindura inzira kigenderamo ntikibe kigihamije Isi.
Mu kiganiro yagiranye na Gizmodo, Dr Moreau yagize ati ’No gusiga irindi bara gusa ku gice kimwe byahindura ibipimo by’ubushyuhe maze kigahindura inzira kinyuramo.”
Bennu yavumbuwe ahagana mu 1999, ariko ibipimo bikomeza kugaragaza ko izateza ibibazo haba mu kugonga Isi cyangwa guca hafi yayo gusa.
Nubwo nta muntu uzi igihe ibibuye biri hafi y’Isi bishobora kuzahubirana nayo nyuma yo kwinjira mu nzira izengurukamo, abahanga bahamya ko byaba vuba cyangwa kera, byigaragaza ko bizabaho.
Mu buryo bwo kuzifashisha HAMMER ubusanzwe ireshya na metero icyenda n’uburemere bwa toni 8.8, bishobora kuzakorwa haturitswa uwo mubumbe, mu gihe ubundi buryo bwose bwaba bwananiranye.
- Abahanga bavuga ko gusiga Bennu ibara ryirabura byatuma ikubitwa n’izuba igahindura amayira
- Ikibuye cya Bennu gihangayikishije abahanga mu buryo bukomeye
Umwami wategekaga ibaburoni mili 605 mbere ya Cristo yitwaga Nebukadinezali yereswe ni Imana uko iyisi izayoborwa ubwami busimburana (buzasimburana alibun4)kandi byarabaye 1Baburono 2Abamedi nabaperes 3Abagiliki 4Abaroma mugishushanyo cyubuhanuzi Imana nyirububasha yereste Umwami bili muli Bibiliya yera Danieli 2 byashojwe n ibuyeryamanuste allintawulilimbuye ryikubita kulcyagishushanyo lirakimenagura alicyokgereranya yamami uko aliane lirayagir ifu byose bitumurwa numuyaga maze ryabuye lihindulka linini rikwira isiyose Imana yomwijuru yasobanuyeko kungomazabobami Imana izimka ubundi bwami buzahoraho iteka butazazungurwa nundiwes duharanire kuzabayo kuko alililiya buye ryayobeye abahang a kuzabayo nukwihana ibyaha umuntu akicishabugufi nd Joseph
Umwami wategekaga ibaburoni mili 605 mbere ya Cristo yitwaga Nebukadinezali yereswe ni Imana uko iyisi izayoborwa ubwami busimburana (buzasimburana alibun4)kandi byarabaye 1Baburono 2Abamedi nabaperes 3Abagiliki 4Abaroma mugishushanyo cyubuhanuzi Imana nyirububasha yereste Umwami bili muli Bibiliya yera Danieli 2 byashojwe n ibuyeryamanuste allintawulilimbuye ryikubita kulcyagishushanyo lirakimenagura alicyokgereranya yamami uko aliane lirayagir ifu byose bitumurwa numuyaga maze ryabuye lihindulka linini rikwira isiyose Imana yomwijuru yasobanuyeko kungomazabobami Imana izimka ubundi bwami buzahoraho iteka butazazungurwa nundiwes duharanire kuzabayo kuko alililiya buye ryayobeye abahang a kuzabayo nukwihana ibyaha umuntu akicishabugufi nd Joseph
Umugambi mwiza nukujya muli Bibiliya mwicishije bugufi musenga kugirango Imana ba
mwe mubahanga batemera ibahishulire Umugambi,nubwiru bwayo kubijyanye na liliyabuye lihangayikishije benshi mubahanga bi yisi bise ikibuye cyarutura musome Bibiliya yera Igtabo cya Umuhanuzi Danieli 2:34-36 ukomeze 2:45-46 ubwmi bwa Yesu niryobuye ryayobeye benshi ndi Joseph
Andika Igitekerezo Hanno
Andika Igitekerezo Hanno
Gusiga irange icyo kibuye birashoboka bapfa gukora ikigendajuru gifite umuvuduko nkuwacyo.Icyo kigatangira kumena irangi mu buryo bw’imbaraga zituma rifata.
ngo ikibuye kirakabagwira kukise abobahanga aribo babi bazanye ibibi byose badafata icyokibuye kweli numunwa gusa ntabikorwa?
ngo ikibuye kirakabagwira kukise abobahanga aribo babi bazanye ibibi byose badafata icyokibuye kweli numunwa gusa ntabikorwa?
ngo ikibuye kirakabagwira kukise abobahanga aribo babi bazanye ibibi byose badafata icyokibuye kweli numunwa gusa ntabikorwa?
ngo ikibuye kirakabagwira kukise abobahanga aribo babi bazanye ibibi byose badafata icyokibuye kweli numunwa gusa ntabikorwa?
ngo ikibuye kirakabagwira kukise abobahanga aribo babi bazanye ibibi byose badafata icyokibuye kweli numunwa gusa ntabikorwa?
ngo ikibuye kirakabagwira kukise abobahanga aribo babi bazanye ibibi byose badafata icyokibuye kweli numunwa gusa ntabikorwa?
Ndumva ubanza abahanga bazakuraho ubushake bw’Imana! Gusa ntabwoba ntewe nabyo bizabe cg birorere ubundi muri 2135 sinari nteze kuzaba ndiho ntanumwana cg umwuzukuru wanjye bazaba bakiriho!icyo mpamya nuko byose bibaho mubushake bw’Imana iyo migambi yabazungu ntiyaburizamo iy’Imana!!ese ubundi ko mutinya gupfa kd twese ariyo nzira??
Ubu ntibatubeshya wasiga gute irangi ibuye rigenda 100.000 km/h, kandi batubwirako iyi mibumbe ihora izenguruka izuba itajya ihagarara .


text:
GISAGARA: Baragenda basobanukirwa na gahunda ya “Ndi Umunyarwandaâ€bakanahamya ko izatuma barushaho kugira umutekano
Hatangizwa gahunda ya “Ndi umunyarwanda†mu karere ka Gisagara mu cyumweru cyashize, bamwe mu bahatuye bagaragaje ko batarumva iyi gahunda, ariko nyuma y’inyigisho n’ibisobanuro bahawe na Senateri Iyamuremye Augustin ndetse n’iziri gutangwa mu midugudu baravuga ko bamaze kuyumva ndetse ko ibaha icyizere cy’ejo hazaza heza.
Ubwo hatangwaga ibiganiro kuri iyi gahunda ku bayobozi bo mu karere ka Gisagara itariki ya 22/11/2013, Marie Rose Uwimana umujyanama w’umurenge wa Gishubi muri aka karere yarabajije ati “Kuki habaho gahunda ya Ndi umunyarwanda kandi hari gahunda y’ubumwe n’ubwiyunge, umunsi wo gukunda igihugu, ubwoko bukaba bwaravuye mu ndangamuntu?â€
Ibi siwe wenyine wabyibajije kuko hari n’abandi batuye aka karere bavuga ko iyi gahunda mu minsi ishize batayumvaga. Maniragaba Onesphore w’imyaka 56 utuye mu murenge wa Kibirizi we avuga ko mbere akiyumva yibajije igituma bamubwira gahunda ya “Ndi umunyarwanda†kandi atayobewe ko ari umunyarwanda.
Nyiraneza Asterie w’imyaka 42 utuye mu murenge wa Musha muri aka karere we avuga ko amakuru yamugeragaho yavugaga ko iyi gahunda ije gutegeka abahutu bose kwegera abatutsi bakabasaba imbabazi n’aho nta cyaha baba barakoze muri Jenoside yo muri mata 1994.
Senateri Iyamuremye Augustin mu kiganiro yatanze, yasobanuye ko iyi gahunda igamije gufasha abanyarwanda kwibagirwa burundu ubwoko bakubakira ku izina ry’abanyarwanda gusa.
Ikindi Senateri Iyamuremye yongeyeho ni uko iyi gahunda itaje gukuraho cyangwa gusimbura izari ziriho nk’iy’ubumwe n’ubwiyunge, ahubwo ko ije kuzishimangira kugirango ibimaze kugerwaho muri iyi nzira yo kuba umwe no kwiyunga kw’abanyarwanda bitazasubira inyuma.
Yagize ati “Iyi gahunda ntikuraho izisanzweho zirimo iy’ubumwe n’ubwiyunge, oya ahubwo ije gushimangira no gukomeza ibimaze kugerwaho muri uru rugendo kugirango bitazasubira inyumaâ€
Iyi gahunda ya “Ndi umunyarwanda ubu iri gukorwa mu midugudu hose, abaturage baravuga ko noneho bari kuyisobanukirwa kandi ko banashima ko iriho kuko ngo kwiyumva mu bwoko bumwe bwitwa “Abanyarwandaâ€birushaho gutuma bumva bafite amahoro n’umutekano nk’uko Mbarushimana Gaspard umwe muri aba baturage abivuga.
Ati “Ibisobanuro turi guhabwa biratuma tuva mu rujijo twarimo kandi iyi gahunda ya Ndi umunyarwanda iraduha icyizere cy’umutekano kuko ije kudusibamo amokoâ€
Gahunda ya “Ndi umunyarwandaâ€ubu iri gukorwa hose mu karere, aho abaturage bigishwa ku mateka mabi yaranze u Rwanda hashingiwe ku moko, kandi bagahamagarirwa kuyisibamo hashimangirwa gahunda y’ubumwe n’ubwiyunge nk’uko iki ari icyumweru cyahariwe ubumwe n’ubwiyunge.
Â


text:
Rwanda : Ntabwo umuyobozi akwiye guhiga gutanga serivisi nziza kuko ni inshingano asanganywe-Umuyobozi wa Rwamagana
Umuyobozi w’Akarere ka Rwamagana aravuga ko abayobozi mu nzego z’ibanze muri ako Karere bakwiye kwiyumvamo umuco wo gukorera abaturage kandi bakabaha serivisi neza kuko ariyo nshingano y’ibanze buri muyobozi wese afite kandi agomba kubahiriza mbere y’ibindi byose.
Uyu muyobozi aravuga kandi ko imihigo abakozi bose muri ako Karere bakwiye guhiga ari izana udushya n’impinduka mu buzima bw’abaturage naho gutanga serivisi nziza kandi neza bikaba itegeko ryubahirizwa ritari umuhigo umukozi yahiga abishatse.
Ibi bwana Nehemie Uwimana yabivugiye mu nteko rusange y’abaturage b’Umurenge wa Kigabiro yateranye kuri uyu 12/9/2012, abakozi b’uwo Murenge bakagaragariza abaturage imihigo y’ibyo bazageraho mu mwaka w’ingengo y’imari 2012-2013 uzarangira muri Kamena 2013.
Abayobozi b’uyu Murenge bakuriwe n’Umunyamabanga Nshingwabikorwa Rubeshana Marc bahigiye abawutuye ko bazazamura ibikorwa by’iterambere n’ubukungu muri uwo Murenge ugize igice kinini cy’Umujyi wa Rwamagana, ndetse bakazafatanya kunoza imibereho myiza bahanga imihanda mishya no kwita ku isanzweho, gukurikirana ko abana bahabwa uburere bwiza n’ubumenyi nyabwo mu mashuri abarizwa muri uwo Murenge, guteza imbere abakene babahuriza hamwe n’abandi mu makoperative y’iterambere n’ibindi.
Muri iyi mihigo cyakora umuyobozi w’Akarere yasabye abayobozi kudashyira mu mihigo icyo bise gutanga serivisi nziza, ababwira ko ari inshingano basanganywe ahubwo bakwiye guhiga imihigo izaherekeza iyo nshingano y’ibanze ngo imibereho y’abatuye n’abagenda muri Rwamagana ibe myiza kurushaho.
Â


text:
Iminsi 26 irashize Munyaribanje Léonard [se wa Patient Bizimana] asabye umuhungu we mu ruhame ko ‘akwiye gushaka umugore’. Ibi byabaye nk’igitutu kuri uyu muhanzi ndetse hatangira kuvugwa amazina y’abakobwa ashobora kuzavanamo uwo bazabana ariko we bose akabahakana.
Umukobwa washyizwe mu majwi cyane ni Deborah Uwamahoro Masasu [wa Apôtre Joshua Masasu]. Ibyabo byakajije umurego ku munsi w’abakundana biturutse ku butumwa bandikiranye buhishura ko umwe yashatse kwishimana n’undi bizamo kidobya.
Mu gitaramo Easter Celebration, Patient yakoreye kuri Stade Amahoro tariki ya 1 Mata 2018 umubyeyi we yamuhaye inka anamusaba ko yashinga urugo. Icyo gihe yagize ati “Umwaka ushize mu gitaramo cyawe cyabereye muri Kigali Convention Center naguhaye inka, ubu iri konsa. Ngiye kuguha indi ariko ndashaka ko uyibyaza umusaruro, tuzajya tuza tuvuga ko tugiye mu rugo rwa Patient. Ndifuza ko uyu mwaka wa 2018 ugira urugo rwawe.’’
Nubwo Patient Bizimana yemereye se ko azuzuza iby’umubyeyi we yamusabye, kugeza ubu nta mukunzi afite ndetse nta gihe kizwi avuga ko ubukwe buzatahira gusa yemereye KT Idols ko ‘agomba kubahiriza ibyo yasabwe na se’.
Yagize ati “Mu by’ukuri ni uko ntashobora gukora ubukwe kubera igitutu […] Gusa ijambo ry’umubyeyi rifite igisobanuro gikomeye cyane kuri njyewe. Ngomba kubyubaha, bizaba, ndabyifuza, bizaba. Turabyizera ko bizaba, ibyo ari byo byose Imana ntiyatuma nsuzugura Papa.”
Yavuze ko nta mukobwa afite bakundana ariko agashimangira iby’ubukwe bwe ati “Ikintu kimwe navuga ni uko nzarongora ngakora ubukwe nkabatumira, icya ngombwa ni uko bizaba kandi bikaba mu mucyo.”
Nta mukobwa uzwi Patient Bizimana yigeze yemera ko akundana na we gusa mu bihe bitandukanye byagiye bivugwa ko akundana na Gaby Kamanzi ariko yabibazwa akabyitarutsa, nyuma havuzwe Miss Kundwa Doriane na we aramuhakana.
Muri iyi minsi hashyushye inkuru y’urukundo rwe na Deborah Masasu gusa we ntagishaka kumuvugaho. Yabajijwe aho ibi bituruka maze asubiza agira ati “Simbizi, n’ibya Doriane sinzi aho byavuye, Gaby Kamanzi dukorana umurimo w’Imana, ni umuvandimwe muri kristo, dukorera mu itorero rimwe, dufite umubyeyi umwe, naho ibindi byo sinzi icyo nabivugaho.”
Ku rukundo rukekwa hagati ye na Deborah Masasu, Patient Bizimana yanze kugira icyo arusobanuraho ati “Ntacyo nabivugaho!”, abajijwe niba koko hari akanunu k’urukundo kigeze kuvuga hagati yabo nabwo aratsemba ati “Ntacyo nabivugaho!”
Yavuze ko aheruka gukundana n’umukobwa ubwo yigaga mu mashuri yisumbuye, nyuma y’aho ntiyongeye kujya mu by’urukundo ndetse kugeza ubu ngo aracyari wenyine.


text:
Abantu benshi bakunda kumva, kubyina cyangwa kureba indirimbo mu buzima bwabo bwa buri munsi cyane ko zifasha mu kuruhuka mu mutwe. Abantu wasanga badakunda indirimbo ni bake, kandi abenshi bakunda izo ndirimbo baba bashaka kuzitunga kuma telephone , tablet, iPod,mp3 players, flash disk, etc… Isoko idakama y’imiziki cg indirimbo ni internet niho abantu benshi bashakira ndetse bakanakura indirimbo bishimira cyane aribwo buryo bworoshye kandi bwihuse. Kugirango ubone ikintu ushaka cyaba indirimbo film cg ikindi kintu kuri internet bisaba kuba uzi neza icyo uri gushaka noneho byagera ku ndirimbo ho bisaba ko uba uzi izina ryayo na nyirayo(Umuhanzi) kuko usanga amazina y’indirimbo asa ku buryo utazi nyirayo wasanga ufashe iyo utashakaga.
Nkuko Iterambere riberaho kutworohereza ubuzima ntibikiri ngombwa ko uta umutwe wayobewe izina ry’indirimbo wakunze kandi ushaka gutunga ni muri ubwo buryo hakozwe application ya telephone ukoresha ukayumvisha indirimbo utazi nyirayo n’izina ryayo maze iyo application igakora akazi kayo ko kukubwira izina ry’iyo ndirimbo , nyirayo,na album iyo ndirimbo iriho ku buryo bikorohera kuyibona vuba. Iyo application yitwa Shazam.
Shazam ni application yakozwe na Shazam entertainment LTD ikorera mu bwongereza ikaba akamaro kayo ari ugufasha abayikoresha kumenya amazina y’indirimbo ndetse na banyirazo, ikora muri operating system za Android, iOS, blackberry, windows.
uko shazam ikora bisaba kuba ufite iyo application muri phone yawe kandi ufitemo data(mega) ubundi iyo wumvishe indirimbo utazi ucana ya application yawe ya shazam agakanda ahantu hari akamenyetso ka S cg se logo yayo hejuru yahanditse tauch to Shazam ubundi ukegereza indirimbo ushaka ko ikumvira maze shazam ubwayo yumva iyo ndirimbo nkama segonda 10 cyangwa 15 igahita igushakira amazina y’indirimbo na nyirayo. Ushatse uhita uyumva ukumva niba ariyo koko.
NB: ubikoze ntuhite ubona igisubizo cy’ukuri urongera ukagerageza.


text:
Reba Video
Igitsina
FNtakibagora
Mukomere, mubyukuri, nshaka umukunzi w'umukobwa ariko ubushuti bwange nawe bwaba bushingiye ko najya muswera nawe akanswera ntakindi, mfite imyaka 28, niga muri kaminuza, kandi ndifashije kuko mfite akazi. bityo umukobwa wumva yiteguye kumbera inshuti yanyandikira kuri e-mail ikurikira: fntakibagora@yahoo.com, cyangwa akampamagara kuri phone igendanwa 0750104185
Labels: gushaka inshuti, gushaka umukunzi, igihozo, urukundo
Subscrever: Enviar comentários (Atom)
Copyright © 2011 Igihozo by bangmedia | Privacy Policy | About Us


text:
Uko imyaka ihita indi igataha niko ubuzima bw’abahanzi mu Rwanda burushaho kuba bwiza, gusa igiteye impungenge umubare w’abasore bakora uyu mwuga uganza cyane umubare w’abakobwa bawukora ntihagaragazwe impamvu.Bamwe bagafatira urugero ku muhanzikazi Butera Knowless ndetse bagasaba abakizamuka kumwigana.
Jeanne d’Arc Ingabire niyo mazina asanzwe y’umuhanzi uzwi ku izina rya Knowless. Ni mwene Jean Marie Vianney Butera na Marie Claire Uyambaje. Yavukiye mu Karere ka Ruhango hahoze hitwa Gitarama, kuwa 1 Ukwakira 1990, akavuka ari ikinege.Yakuze ari impfubyi ahitamo gukura amaboko mu mifuka atangira kuririmba bitamworoheye kuko bamwe mu muryango we bamyiyamaga ko bidakwiye umunyarwandakazi ariko aranga abyima amatwi.
Butera Knowless nyina w’umwana umwe,yagize byinshi asobanura ku rugendo rwe mu muziki nubu rugikomeje.
Knowless avuka mu muryango w’abayoboke b’idini ry’Adventist akaba ari naho asengera.Yakuze akunda kuririmba aririmba muri korali ariko uko iminsi yagiye yicuma yanze ko impano ye ipfukiranwa asaba gusezera atangira kuririmba ukwe.
Ati”Nyine urumva kuko nabitangiye nkiri muto bamwe mu muryango wanjye baranyamaganye bibwira ko ngiye kwiyandarika ariko nkabyima amatwi mperaho niyita Knowless abenshi bitiranya n’injiji ariko izi ubwenge.”
Knowless waje gupfusha ababyeyi yakuranye inshingano zo kurera abavandimwe nokwiyitaho abivanga n’umuziki ari nako abwirwa ibimuca intege ko adashoboye mbese uretse uburaya ntakindi ashoboye ibi byose abyima amatwi. Ati”Ntagihe mubuzima bwanjye kuva nakura nakwimenya narinabaho ntanshingano mfite urabanza ukimenya ukamenya priorities no gukurikiranya inshingano ufite kandi bikagenda neza.”
Yinjiye mu muziki ari nko kwiyahura ariko afite intego
Ati”Nsubije amaso inyuma mbona umukobwa wari muto mfite inzozi ariko ntazi uko nzazigeraho ariko wahoraga mbyizeye nahoranaga icyizere abanzi barabizi,hanyuma kandi nkabona uwo mukobwa mu bihumbi 2015 ahatana n’abo yasanze kandi bashoboye barimo ba Miss Jojo ,Miss Chanel n’abandi bikancanga akenshi nkifata nk’uri guta umwanya .Wamukobwa zanzozi zaje kuba mpamo.Mbona ibintu byinshi cyane inzira zigoranye nanyuzemo zaje kuba nziza ndetse mbona umusaruro.”
Nikoko ahari inkovu hahinduka amaribori! Knowless watotejwe cyane azira kwinjira mu buhanzi byafatwaga nk’umwuga w’abagabo gusa yatangiye gusarura imbuto.
Knowless kugeza ubu ari mu bahanzi bakomeye bafite ibikombe byinshi mu kabati twavugamo nka Salax Awards, yanegukanye kandi Primus Guma Guma Super Star irushanwa riri ku isonga rihatanirwa n’abahanzi bakomeye mu Rwanda ndetse bigoranye gushidikanya ko ari umusitari kurwego rw’abahanzi ny’Afurika,yemmeza ko gukora cyane atiyuha ibyuya yabitojwe n’umubyeyi we
Ati” Mubyukuri sinteze kuzibagirwa nagato uburyo umubyeyi wanjye witwaga Butera yigeze kurenga impinga agiye kunshakira amagi y’inkware,ibi bisa n’umutego yanteze mu buzima bwanjye kuko aricyo kintu nkunze kwibuka inshuri nyinshi bigatuma nzirikana urukundo rwe rwa kibyeyi no gukora cyane.
Nubwo Knowless yakoze ibishoboka akaba abishimirwa na benshi,umubare w’abakobwa bakora umwuga wo kuririmba uracyari hasi cyane.
Twaganiriye na bamwe mu bahanzikazi bagaragaza imbogamizi ahanini bagarutse kuri ruswa ishingiye ku gitsina. Bamwe mu bahanzi b’abakobwa baganiriye bemeje ko mu Rwanda hatangwa ruswa y’igitsina mu muziki, haba ku banyamakuru, ku batunganya indirimbo, abategura ibitaramo, abatanga amasoko, abajyanama b’abahanzi n’abandi bafite aho bahurira nabyo.
Aba bahanzi bashimangira ko ibi bikidindiza umuziki nyarwanda cyane cyane bigasubiza inyuma abafite impano banga guta iyi ruswa.
Umwe muri bo yatanze urugero atunga agatoki abanyamakuru agira ati “Ntibyoroshye kuba natera imbere mu gihe njyana indirimbo kuri radiyo bamwe mu banyamakuru bakambwira ko hari icyo tugomba kubanza kumvikana kugira ngo indirimbo yanjye bayikine, nabaza icyo ari cyo akambwira ko ari ukumushimisha, biragoye kuba natera imbere”.
Undi, uri mu bahanzi bazwi cyane mu bakobwa bakora umuziki hano i Kigali, yamwunganiye agira ati “Hari ubwo ujyana indirimbo kuri Radio umunyamakuru agahita agusaba ko wazamusura cyangwa mwazasohokana nyamara atarakina n’indirimbo yawe ashaka ko muryamana, bica intege bikagusaba gutegereza ikindi gihe kugira ngo ukore umuziki”.
Undi avuga ko iyi ruswa ari intandaro yo kuba abakobwa bagaragara mu muziki ari bake ugereranyije n’abahungu. Yagize ati “Nka ruswa y’umubiri yakwa abakobwa ntabwo ijya yakwa abahungu”.
Yongeraho ati “Burya Umunyarwanda yarihoreye aravuga ngo ‘iritavuze umwe’, ntabwo abantu bapfuye kubivuga gutyo gusa ari ibintu biri aho, hari ingero zimwe na zimwe zagiye zibaho”.
Bamwe mu bahanzi b’abakobwa bagiye bahura n’ingaruka za ruswa y’igitsina bagatwara inda zitateganyijwe; aha hakaba hari na zimwe mu ngero zifatika z’abazwi. Ibi byagiye bituma basubira inyuma ku buryo bugaragara, abandi bagacika intege hakaba n’abava mu muziki burundu. Uretse iyi ruswa, bamwe mu bakobwa bemeza ko n’imiterere y’umuziki mu Rwanda hari uburyo idindiza impano z’abakobwa baba bifuza kuwujyamo.
Ku ruhande rw’abatunganya umuziki,abanyamakuru na ba manager aya makuru barayahakana ahubwo bagatunga abahanzikazi urutoki babashinja ubunebwe. Nanone abakunzi b’umuziki bibaza impamvu abenshi mu bahanzikazi bitwaza ruswa kandi Butera Knowless nawe yaranyuze muri izi nzira zigoye ariko akagera ku ntego ye.
Umusaza Robert Gabriel ukora umwuga w’Ubukorodoniye yagize ati”Njye sinemeranya n’aba bakobwa bitwaza iturufu yo kwakwa ruswa y’igitsina aho gukorana intego.Ese Knowless ntiyanyuze mu nzira banyuramo bahanga?Aho u Rwanda rugeze ntawagufata kungufu,siniyumvisha rero impamvu muhora muvuga ngo mwakwa ruswa ishingiye kugitsina.” Yasoje asaba urubyiruko rw’abahanzikazi gufatira urugero kuri Knowless n’abandi nka Oda Paccy maze bagahatana nabasaza bobo ku isoko.
Ibitekerezo
Njyewe inama nabagira bamwegera nkumudamu ubifitemo uburambe akabagir,inama ninzira banyuramo naho ibya ruswa nurwitwazo. Kanda hano umusubize
Ese burya ntabwo ari agacikacumu? Kanda hano umusubize
iyi mvugo ntabwo iberanye nawe rwose ntabwo waba Uzi aho urukugana arko ukeneye gusengendwa ukagira ubumuntu kko urigutaza uwo uriwe saws rero imana igusange Kanda hano umusubize
Gufata urugero kuri Knowless se, nabandi bakobwa bagakundana na ba producer?? Na Knowless uretse ko byaje kuba urukundo ruzima ariko rero nawe yazamuwe na clement (producer), icyo gihe media yababaza niba bakundana, bati ni ubucuti busanzwe, nyuma ngo ni manager... Gusa burya ahari umwotsi haba hari umuriro. Abavuga ko hari ruswa ubwo nuko ihari. Kanda hano umusubize
Nibamwegere abagir,inama kandi bagire imyitwarire myiza barebeko nabo badater,imbere. Kanda hano umusubize


text:
Abayobozi b’uturere barasabwa gukurikirana imihemberwe y’abarimu
Mu itangazo ryashyizwe ahagaragara na Minisiteri y’uburezi, uturere 10 twonyine nitwo twarangije guhemba abarimu umushahara wabo w’ukwezi kwa kabiri. Uko gutinda guhemba ngo kukaba kwaratewe n’uko hinjijwe abarimu bashya, abandi bagahindurirwa ibigo. Abayobozi b’uturere bakaba basabwa gukurikirana icyo cyibazo by’umwihariko.
Mu nama yahuje kuri uyu wa 26 Werurwe inzego zirebwa n’imicungire n’imihemberwe y’imishahara y’abarimu, arizo Minisiteri y’Uburezi, iy’Abakozi ba leta n’Umurimo, iy’Imari n’Igenamigambi n’iy’Ubutegetsi bw’igihugu, basabye by’umwihariko abayobozi b’uturere gukurikirana ikibazo cy’imihemberwe y’abarimu ku buryo icyo kibazo kizaba cyacyemutse mu gihe kitarenze icyumweru.
Muri iyo nama hagaragajwe ko uturere 10 aritwo twarangije guhemba abarimu imishahara yabo y’ukwezi kwa kabiri, ndetse tumwe muri two twarangije kugeza ku nzego bireba, ibijyanye n’imishahara y’ukwezi kwa gatatu.
Utundi turere icumi, imishahara igeze ku rwego rwa nyuma rw’igenzura, ritazarenza iminsi ibiri ngo imishahara igere kubo yagenewe. Naho uturere 10 dusigaye, turacyakosora amalisiti ngo tuyohereze muri Minisiteri y’imari n’igenamigambi, agenzurwe bwa nyuma, imishahara ibone kwishyurwa.
Iyo nama kandi yemeje ko hafatwa ingamba zihamye , zigamije gukemura iki kibazo ku buryo burambye. By’umwihariko hifashishwa ikoranabuhanga mu micungire y’imishahara n’andi madosiye y’abarimu.
Abari mu nama bashimiye abarimu ubwitange n’umurava benshi muri bo bakomeje kugaragaza.


text:
Gutetesha ni imvugo imenyerewe kuvugwa kenshi, abantu bayikoresha mu buryo bugiye butandukanye, banegura cyangwa bashima. Akenshi usanga nk’abantu bavuga ngo uriya mwana yaratese cyangwa se bamureze bajeyi. Gutetesha umwana ntibivuga kutamuha uburere, nk’uko usanga bamwe mu babyeyi babigaragaza. Guteta ni uburyo umwana yitwara akagaragaza gushaka kwitabwaho cyane, gufashwa ibintu byose, guhabwa icyo asabye cyose mbese kuba ariwe witabwaho muri byose, mu gihe icyo ari cyo cyose.Bamwe mu babyeyi baganiriye n’Imvaho Nshya bavuga ko gutetesha umwana ari uburyo umwana yitwara nyuma yo guteteshwa, biva ku babyeyi kuko nibo baba bayoboye ubuzima bwabo. Umurerwa Alice ni umubyeyi w’abana bane atuye mu mu murenge wa Nyakabanda yagize ati : « mu by’ukuri mbona guteta k’umwana ndetse n’imyitwarire y’umwana biterwa n’ababyeyi ndetse n’abandi baba barera umwana, kuko usibye umwihariko w’umwana ibindi byose agenda uko bamutwaye. Uzasanga nk’umwana ushaka gufashwa ibintu byose n’ubwo yaba amaze gukura akenshi biterwa nuko nta cyizere bamugiriye ngo bamutere imbaraga igihe agize icyo ashaka gukora ».
Hari igihe gutetesha biganisha ahabi
Umurerwa yakomeje avuga ko hari ababyeyi usanga bitiranya gutetesha abana no kubatoza kuba abantu bakuru cyangwa se ugasanga bamwe ntibasobanukiwe icyo gutetesha aricyo no gutoza cyangwa kwereka inzira iboneye icyo aricyo. Yagize ati« hari igihe usanga umwana afite uburere bubi kandi akiri muto. Ugasanga niba ababyeyi basuye abantu bari kumwe n’abana babakojeje isoni. Bitwara uko bashatse bamenagura ibintu, burira ameza, n’umubyeyi yagira icyo abwira umwana amubuza ntamwumve, ukibaza imikurire y’uwo mwana ikakuyobera».
Kaneza Emanuel ni umubyeyi w’abana babiri akaba atuye mu karere ka Nyarugenge , mu kiganiro yagiranye n’Imvaho Nshya yavuze ko ababyeyi nabo bashobora kuba intandaro y’uburere bubi bw’abana babo. Yagize ati« burya akenshi uko wowe umubyeyi witwara ku mwana wawe cyangwa aho akureba nawe niyo mico akunda gufata, by’umwihariko umubyeyi w’umugore dore ko ngo ariwe umarana n’abana igihe kinini kurenza umubyeyi w’umugabo». Yakomeje avuga ko gutetesha umwana atari bibi gusa ngo biterwa n’uburyo umubyeyi abyitwayemo kuko ngo hari n’abakabya.
Urubuga rwa interineti “femme actuelle, relation enfant-maman”, rugaragaza ko hari uburyo umubyeyi ashobora kwereka umwana we ko amukunze kandi akanamutetesha, ari nako amwuzuriza inshingano ze atamwishe umutima mu rwego rwo kumutegurira ejo he hazaza no gukurana ubwenge kugira ngo azabe umuntu mukuru kandi utekereza.
Muri ubwo buryo harimo kwirinda kuvuga ibibazo byawe uri kumwe n’umwana wawe, kwereka umwana ko ari uw’agaciro, kwirinda kumusaba no kumutegeka ibyo atageraho, kumwereka inzira ishoboka y’imibereho itunganye kandi myiza ubu ndetse no mu gihe kizaza, gufata igihe cyo kuganira n’umwana mugamije gushimishanya mu bwirana udukuru dusekeje kugira ngo atinyuke kugira icyo avuga. Uru rubuga rukomeza ruvuga ko ubundi buryo ari uko umubyeyi agomba kwirinda guhora agenzura umwana we amuhanze amaso , ni byiza kumugenzura ariko utabimweretse kuko ibyo bimutera kumva ko ntacyo ashoboye kuko atekereza ko utamwizera bigatuma ahora akeneye ubufasha ku bandi.
Ikindi ngo ni uko umubyeyi akwiye kwereka umwana ko afite ubushobozi bwo kugira icyo yakora ntawe umuhagarikiye, kandi ko yagira icyo yimarira ndetse akakimarira n’umuryango ataretse n’abaturanyi, ukamwereka ko umufitiye icyizere. Ibyo umubyeyi abikora agira imirimo amushinga bityo ngo bimufashe kumva ko ari uw’agaciro kandi azumva ko yizewe ndetse nawe asigaye abarirwa ku rutonde rw’abantu bakuru, bityo azatangira ajye yigana abantu bakuze abigireho kandi yihatire no gutera intambwe kubarenza. Umwana akeneye kumenya ko umubyeyi amukunda cyane, ibyo rero ngo umubyeyi akwiye kubimubwira kandi akanabimwereka mu buryo butandukanye kandi busobanutse yaba mu bimenyetso ndetse no mu byo umukorera.
Gutetesha umwana rero ni byiza ariko bigomba kugira aho bigarukira n’uburyo bikorwamo kuko iyo bikabije byangiza umwana. . Hari n’abakura ariko bameze bitewe n’uburyo yakuze ugasanga bimugizeho ingaruka mu buzima bwe bw’ejo hazaza. Uruhare rwa buri mubyeyi rero rurakenewe kuko uburere bwiza nta handi umwana azabukura atari ku mubyeyi.


text:
Rwanda : Hari byinshi byakorwa kugira ngo ibiyobyabwenge bigabanuke cyangwa bicike
Igihe hatangizwaga gahunda “ijisho ry’umuturanyi i Huyeâ€, bamwe mu bari bitabiriye iki gikorwa batanze ibitekerezo, ku buryo batekereza ko uwabigenderaho yatuma umubare w’abanywa ibiyobyabwenge ugabanuka ku buryo bugaragara.
Umwe mu bari mu nama yagize ati “abashinzwe umutekano bagerageza guca ibiyobyabwenge ariko bikanga. Ibi biterwa n’uko ababikora, babisakaza cyangwa babicuruza ari abantu batinywa ku buryo abantu batinya kuvuga ko babifite, cyangwa kujya kubisaka iwabo. Umuti waba ko abantu bari mu nama, urugero nka nyuma y’umuganda, basabwa gutora mu ibanga uwo baziho ibiyobyabwenge. Uwavugwa mu ruhame ntiyasubiraâ€.
Kubera ko byagaragaye ko abana bagwa mu kunywa ibiyobyabwenge ahanini ari abiga bataha iwabo, ku buryo ibibarangaza bahurira na byo mu nzira bataha, abari mu nama basabye ko ababyeyi bongera igitsure ku bana babo.
Umubyeyi umwe yabivuze muri aya magambo “ababyeyi bahugiye mu mirimo no mu mashuri ku buryo batakibona umwanya wo kwita ku bana babo. Birakwiye ko bibuka ko no kurera ari inshingano zabo. Ntibagaharire abarimu umurimo wo kurera abana babo kuko ari bo uburere bw’abana babo bureba mbere y’abandi bose.â€
Ku birebana n’uburere bw’urubyiruko, undi yagize ati “Leta nishore imari mu mikino, urubyiruko ruyihugire mo. Bizatuma batongera kubona umwanya wo kujya mu biyobyabwenge.†Nyir’iki gitekerezo yakomeje agira ati “ndabyita gushora imari kuko abana nibitabira imikino cyane hazaboneka amakipe akomeye maze n’igihugu kizabonereho kugira abakinnyi babigize umwuga.â€
Na none kandi, ngo byari bikwiye ko buri kigo cy’ishuri kigira umuntu wize ibijyanye n’ubuzima bwo mu mutwe (psychologie clinique) ku buryo yajya agira inama abana : yarinda abashoboraga kugwa mu biyobyabwenge, yewe akanafasha abamaze kubigwamo kubivamo. Abize bene aya masomo ni benshi kandi kugeza ubu abeshi muri bo ni abashomeri.
Undi na we yagize ati “nihashyirwe imbaraga nyinshi mu kwigisha abantu ububi bw’ibiyobyabwenge aho gukurikirana ababicuruza gusa. N’ubwo hari abantu banywa itabi, nta wabura kuvuga ko umubare wabo ugenda ugabanuka bitewe n’inyigisho zo kwerekana ububi bwaryo.â€
Mu biyobyabwenge biboneka mu Karere ka Huye harimo inzoga z’inkorano, urumogi n’icyatsi bita rwiziringa. Iki cyatsi kandi kimera hirya no hino mi gihugu. Umwe mu bari mu nama ati “kuki hatabaho gahunda yo kurandura iki cyatsi aho kiri hose, ku buryo abagikoresha batapfa kongera kukibona?â€
Ibyo ari byo byose, ibi bitekerezo byitaweho, aho kimwe cyanze hakifashishwa ikindi, cyangwa haganashaka undi muti ufitanye isano n’iyi, hari igihe ibiyobyabwenge byarekera aho kuba ikibazo cyugarije igihugu cyacu.


text:
Hari abanyarwanda bamaze iminsi bandikira Shikama batubwira bati: " bya bindi mumaze hafi umwaka muvuga ko Kagame Paul agiye gutera abaturanyi uzi ko byari byo 100%!, uzi ko burya muragura!"
. Icyo nabwira aba bavandimwe ni uko muri Shikama tutaragura nkuko babitekereza yewe muri twe nta n'umuntu Imana yahaye ubushobozi bwo guhanura, turi abantu basanzwe nkamwe mwese nta n'ufite muri twe ubwenge buhanitse busumbye ubwanyu. Nigeze kwandika inyandiko zigera kuri ebyiri mbabwira aho duhera tuvuga ibizaba ejo: Tureba ibyahise tukabisesengura tukamenya impamvu zabiteye, tukareba ibyo byahise ingaruka byagize ku buzima bwa none tukagenekereza mu guteganya ibizaba ejo. Ibi nta bwenge buhambaye bisaba, nawe ubwawe wabikora.
Icyanzinduye rero si ukuvuga kuri ubwo buhanuzi benshi bibeshye kuri Shikama, ahubwo ni UKUBURIRA URUBYIRUKO
rw'u Rwanda ruriho ruhamagarirwa hano
kujya kuba ibitambo bitotswa mu ntambara ya RURANGIZA twababwiye ko Kagame Pawulo ateganya gushora ku bihugu by'abaturanyi bitarenze tariki ya 15/12/2014, ariko akaba ariho abeshya hano ko ari FDLR iriho yitegura intambara
nkaho ariyo iherutse kugura za misile!. Ngo akicwa kaburiwe ni impongo ; ndabizi abana b'u Rwanda bugarijwe n'ubukene ariko se bimaze iki kujya ku rugamba rw'abantu bamaze imyaka 20 baragukenesheje, bafunga imihanda umunsi wose bagashyiramo ibiryo bihenze by'i Buraya n'amayoga yaho bakarya bakanywa, bahaga bakajya kubiruka ngo biyongeze wowe warabuze n'igiceri cyo kugura isahani ya kawunga? Ese ntibavuga mu Kinyarwanda ngo : AKANWA KARYA NTIKAGUHE KAVUZA INDURU NTIWUMVE?
Rubyiruko bana b'u Rwanda dutezeho amizero y'ejo hazaza h'igihugu cyacu, Abahutu, Abatutsi n'Abatwa, ntabwo mugomba guhora mugirwaho ibitambo n'abantu badabagiye ubu bamaze kohereza abana n'abagore babo i Buraya n'Amerika. Nkuko abana ba Kadafi wahoze ari perezida wa Libya bafashe iya mbere kujya ku rugamba igihe amahanga yose yamuviriyeho inda imwe muri 2011, niko n'aba bantu bo mu GATSIKO bamaze imyaka 20 barashyize mu kangaratete u Rwanda twakundaga kandi n'ubu tugikunze, bagombaga kubwira abana babo bakajya ku rugamba rw'iyi ntambara ya RURANGIZA Kagame ubwe azi ko atazatsinda ahubwo azayigwamo; benshi muri mwe muzaba muyirimo mukayitikiriramo, ababaye ibimuga mukabura kivuza, abandi mugahigwa bukware nkuko byagendekeye INTERAHAMWE!
Rubyiruko nshuti bavandimwe, mu ntamabara iheruka ya M23, hari benshi muri mwe bagiye bafatirwa mu nzira bagiye kwihahira, bakajyanwa mu gisoda cya M23, bagahabwa imyitozo ya gisoda y'iminsi 2 bagahita boherezwa ku rugamba mu gihe abasirikare ba FPR kugirango batere u Rwanda rwa Kinani muri 1990 bari bamaze imyaka hafi 10 bakora iyo myitozo muri Uganda! Abo bose bajyanywe mu gisoda cya M23 bapfiriye ku rugamba rugikubita; aba nibo nita ibitambo bitotswa. None se imyitozo uzahabwa y'iminsi cyangwa amasaha ntazi izaguha ubushobozi bwo kujya ku rugamba rw'iyi ntambara RURANGIZA mbere ya 15/12/2014? Ese witeguye kujya mu kangaratete nk'ako Interahamwe zagiyemo Kagame amaze gukanirwa urumukiye, abo muri RDF bashakishwa uruhindu, yewe no mu mafamu yabo yo muri Uganda bibeshya ko bazahungiramo?
Subiza ubwenge, ku gihe , utekereze kuri ibi bibazo, mbere yo kujya guha amaraso yawe inkona n'inkongoro, abagushoye mu ibagiro abana babo bariho barya umuleti bakarenzaho divayi hariya i Buraya n'Amerika. NYIRI AMATWI YUMVA UZAMBERE UMUGABO!
NKUSI Yozefu
Shikamaye.blogspot.com
Shikama ku Kuri na Demukarasi(SKUD)


text:
Waruzi ko, Amahenehene afitiye umubiri akamaro kanini
Akamaro ku buzima
-
Amagufa akomeye
Nubwo ihene itabyihariye yonyine, ariko amata mu moko yose abamo kalisiyumu, bityo no mu mahenehene tuyisangamo. Akarusho ni uko amahenehene aguha kalisiyumu itagira ingaruka yagutera bityo igatuma amagufa akomera kandi bikayarinda indwara zinyuranye ziyafata
2. Kurinda kubyimbirwa
Ubushakashatsi buracyakorwa ngo hamenyekane niba amahenehene abuza kubyimbirwa umubiri wose kuko byamaze kugaragara yuko abuza kubyimbirwa mu nda no gutumba nyuma yo kuyanywa bigendana no kugugara nkuko biba ku mata y’inka. Kuyanywa bituma mu nzira y’igogorwa hataba ububyimbirwe
3. Kunyunyuza intungamubiri
Ubushakashatsi bugaragaza ko amahenehene ariyo yegereye bya hafi amashereka kurusha amata y’inka. Bityo kuyanywa bituma umubiri ubasha gukurura intungamubiri zinjiye mu byo twariye kandi bigafasha igifu gukora neza
4. Gutera ingufu imikorere y’umubiri
Amahenehene arimo intungamubiri ku gipimo cyo hejuru ugereranyije n’amata. Kuyanywa rero ntibigombera ubwinshi. Agakombe kamwe kaguha 40% bya kalisiyumu ukeneye ku munsi, 20% bya vitamin B ukeneye ndetse na potasiyumu na fosifore biri ku gipimo cyiza. Kuyanywa kandi bifasha umubiri nkwinjiza ubutare n’umuringa bikaba bifasha abafite ikibazo cyo kubura amaraso.
5. Kurinda umutima
Mu mahenehene harimo ibinure byiza bikubye 2 ibiboneka mu mata, ndetse ho nta nubwo habamo ibinure bibi bityo kuyanywa ntabwo byongera cholesterol. Ibi birinda indwara zinyuranye z’umutima,stroke ,n’izindi. Kuba kandi habonekamo potasiyumu birwanya umuvuduko ukabije w’amaraso kuko potasiyumu ifasha imiyoboro y’amaraso kwaguka.
6. Kongerera ingufu ubudahangarwa
Mu mahenehene harimo selenium ihagije. Uyu mwunyungugu ukaba ugira uruhare rukomeye mu bwirinzi bw’umubiri uwurinda indwara cyane cyane iziterwa na mikorobe.
7. Gukura
Amahenehene akungahaye kuri poroteyine zikaba zizwiho kubaka umubiri akaba ari nayo mpamvu ahabwa abana bafite ikibazo cya bwaki ndetse no kugwingira. Si ugukura mu gihagararo gusa ahubwo anafasha gukura mu bwenge n’imitekerereze
Icyitonderwa
Nubwo twavuze ko ariyo asatira amashereka kurusha amata y’inka ariko nanone ntabwo wayasimbuza amashereka ahubwo niba umwana atari konka cyangwa atonka neza wamuha amata y’inka naho amahenehene ukaba wayamuha nyuma byibuze yujuje umwaka.


text:
Tapis roulant cyangwa se ingazi(escalier) zikoresha ikoranabuhanga, ni igikoresho gikoresha amashanyarazi, aho gishyirwa mu nyubako z’amagorofa maremare kigafasha kuzamura abantu cyangwa kubamanura vuba batarinze gutondagira izo ngazi ngo bananirwe.
Nubwo iri koranabuhanga rikoreshwa mu Rwanda kimwe nko mu bindi bihugu byateye imbere n’ibindi bikiri mu nzira y’amajyambere, ariko ntizikunze gukoreshwa n’abantu benshi, bitewe no kutameya uko zikora cyangwa zikoreshwa, abandi bakazizinukwa bitewe n’uko babonye abazigiyeho bakitura hasi ku bwo kutazimenyera.
Umunyamakuru wa IGIHE yatembereye muri zimwe mu nyubako nka M. Peace Plaza n’iyitwa Grand Pension Plaza ziherereye rwagati mu Mujyi wa Kigali zirimo iryo koranabuhanga, abona abanyarwanda batari bake bakigorwa no kuzikoresha, bagahitamo kwigendera n’amaguru.
Byukusenge Paul w’imyaka 46 yavuze ko mu buzima bwe yanga gukoresha Tapis roulant kubera ko aba atinya ko ishobora kumugusha.
Yagize ati “Sinyikunda gusa kuko mba mfite ubwoba ko nshobora kuyijyaho ikangusha nkahitamo gukoresha zindi nzira zisanzwe.”
Mutezemariya Agnes w’imyaka 24 we avuga ko impamvu atajya agendera kuri izo ngazi zikoresha ikoranabuhanga ari uko imutera iseriri.
Yagize ati “ Mbere nayigenderagaho ariko nyuma yo kubona uburyo yagushije umuntu agakorwa n’isoni imbere y’abantu, nahise nyizinukwa kubera ko n’iyo nayijyagaho nahitaga ngira isereri.”
Umwe mu bakozi bakorera mu nyubako ndende ya M. Peace Plaza we avuga ko abantu benshi batinya kugendera kuri Tapis roulant kuko baba batazi uko zikoreshwa bakaba banagira isoni zo kubibaza.
Yagize ati “Njye mbona nta kindi gituma abantu batinya kugendera kuri Tapis roulant ahubwo nyine ni bya bindi by’abanyamujyi baba banga kubaza uko bazikoresha bagahitamo kuzamuka cyangwa kumanuka n’amaguru byo kwihagararaho kugira ngo badafatwa nk’abanyacyaro.”
Avuga ko abantu bagiye bareka kwitinya bakababaza uko zikoreshwa, bajya babasobanurira ntibarinde guseba cyangwa kugenda n’amaguru kandi zihari.
Uyu musore avuga ko hari bantu bazigendaho batazi uko zikoreshwa batanasobanuje imikorere yazo maze bakagwa, cyangwa se ngo abandi bakabatabaza ngo baze babafate bagize ubwoba bwo kugwa.


text:
Buri byiyoroswa (quilt) bikatwa bikanadodwa n’abanyeshuri ba Tubahumurize bakoresheje intoki hakurikijwe ibyo umuguzi akunda n’ibyo ashaka. Abanyeshuri ba Tubahumurize bamara umwaka biga kudoda no gufuma bakadoda ibicuruzwa byose bigaragara mu gatabo k’ibicuruzwa
Iyo abanyeshuri barangije umwaka w’amasomo bamwe bahitamo kwinjira mu ishyirahamwe rya Tubahumurize rikorera ku cyicaro cya Association. Abagore makumyabiri bagize ishyirahamwe bagabana amafaranga yinjiye aturutse mu byo badoda bigurishijwe, ibi bikabafasha kwiteza imbere n’imiryango yabo.
Igitanda cya 1m20 (single) ‐ $80 USD / 60,000 RWF
Igitanda cya 1m60 (double) ‐ $90 USD / 67,500 RWF
Igitanda cya 1m80 ‐ $100 USD / 75, 000 RWF
Igitanda cya 2m20 ‐ $110 USD / 82,000 RWF
*Kumeshesha hakoreshejwe dry cleaner gusa
Buri quilt irihariye kandi isa ukwayo, ikoranwa urukundo n’abagore bo muri Tubahumurize. Iyo abagore bicaye hamwe badoda quilt baraganira, bagahugurana, bakaruhurana ibikomere byo kumutima.
Abaguzi n’abashyitsi bahabwa ikaze kuza kureba no gufatanya n’abagore bo muri Tubahumurize kudoda. Ikaze ku iduka uzaze urebe aho bari mukazi badoda!
Kudoda buri quilt bifata igihe kinini n’imbaraga nyinshi kandi uyifashe neza wayirambana ubuzima bwose. Umuguzi ashobora guhitamo ibara rimwe ry’inyuma, abadozi bakamuhitiramo ayo bavanga imbere cg bagafashana kuyahitamo.
Tubahumurize Association ni ikigo kigisha imyuga kikanatanga ubujyanama ku bagore b’abanyarwandakazi.
Association-Tubahumurize-Product-Catalogue-2014
Ushaka kugira icyo ugura watwandikira kuri tubahumurize@yahoo.fr


text:
Buri muntu nyuma y’akazi kenshi aba yagize umunsi wose cyangwa icyumweru cyose iyo akarangije aba ashaka kuruhuka kugirango niyongera gusubira mu kazi azabe afite imbaraga n’akanyamuneza akazi ashinzwe agakore neza.
abantu tugira ibidushimisha bitandukanye bamwe bahitamo gusohokera ahantu hatandukanye, abandi bagakora sport cyangwa bakareba imipira. hari igice kinini gikunda kwicara bakareba film. ariko ikibazo bakunda guhura nacyo ni aho bakura izo film kandi byoroshye. akenshi iyo film bashaka zikiri nshyashya bigorana kuzibona.
Izi ni imbuga za internet ushobora kureberaho film cyangwa uka downloading(gukura) ukazibika muri mudasobwa yawe cg telephone yawe. Kuzikuraho bakoresha uburyo butandukanye nabwo tuzareba.
5. Watchfree.
Watchfree ni urubuga ushobora kureberaho cyangwa gukuraho film, yaba inshyashya cyangwa izakera zagushimishije wifuza gusubiramo, ruroroshye gukoresha, warusura ukareba.
4.watch5s.
Watch5s ni urubuga rwiza cyane rubaho ama film mashyashya cyane kandi nayakera ushobora kuyasangaho ukoze ishakisha urayabona kandi ushobora kubonaho film z’uruhererekane (series) zuzuye (full season).
3.Cmovieshd
Cmovieshd ni urubuga rwiza rugaragara neza kandi wasangaho ama film meza afite karite iri hejuru agaragara neza cyane.
2. Yesmovies
Yesmovies ni urubuga rw’akataraboneka wasangaho film yose wifuza kandi mumashusho meza, ruroroshye gukoresha kandi ruranihuta kuko amafilime afunguka vuba.
1. Gomovies
Gomovies ni urubuga rw’agatangaza kuko wasangaho film wifuza zose: inshyashya cyangwa iza kera. Rufite ishakiro ryiza kuko ushobora guhitamo film zo mugihugu runaka ushaka cyangwa umwaka ushaka ko baguha film zasohotsemo cyangwa ubwoko(type) bwa film ushaka niba ushaka action gusa akaba arizo ubona banakwereka film nshyashya iyo utazizi wazishaka ukazireba. Kandi wasangaho ama series menshi yuzuye uko yakabaye(full season). banakwereka n’igihe agace katarasohoka kazasohokera. Nayo wayigerageza ukareba.
Izi mbuga zavuzwe hejuru kuzireberaho film ni ubuntu ntakindi kiguzi wakwa, haba kwishyura andi mafaranga cyangwa kwiyandikisha (sign up). ni ukuvuga ukigeraho uhita ureba film ushaka ntacyindi usabwe na kimwe.
NB: Domain names TLD (.com, .to, .io, etc….) bigenda bihinduka bitewe nuko hari igihe zikurwa ku murongo ariko ntibimara igihe rushaka zitaragaruka n’indi TLD. Kuzigeraho jya kuri google, wandikemo izina ryayo nkuko twarikweretse, barahita baguha Link yayo, ukande kuri Link ya mbere uhita uyigeraho.


text:
Ku wa 12 Mata 2018, muri uyu Murenge hashyinguwe umubiri w’umuntu umwe wahabonetse ariko no mu mwaka ushize hari iyari yahatahuwe.
Mu ijoro ryo kwibuka Jenoside yakorewe Abatutsi muri Mata 1994 ryabereye ku kigo cya IFAK ahari hahungiye benshi biringiye ko batari bwicwe kuko ari mu kigo cy’abihayimana, Umunyamabanga Nshingwabikorwa w’Umurenge wa Kimihurura, Murekatete Patricie, yongeye guhamagarira abafite amakuru y’ahaba hari imibiri kuyatanga.
Yagize ati “Kuba hari imibiri itaraboneka ni igisebo ku banze gutanga amakuru. Mbabazwa cyane no kubona ku nshuro ya 24 twibuka Jenoside yakorewe Abatutsi hari imibiri tutarabona. Umwaka ushize twarashyinguye n’uyu mwaka turashyingura, ndagira ngo nsabe cyane by’umwihariko abantu batuye muri Kimihurura mutwereke aho imibiri bayishyize.”
Yakomeje agira ati “Biteye agahinda kenshi gupfusha ntushyingure, birababaje cyane. Warashyinguye waruhuka ariko igihe cyose utarashyingura uwawe uhora uhangayitse, uhora uvuga ngo ndamubona. Mube abagabo mudufashe turebe ko intimba za bamwe zashira, ndagira ngo nsabe icyo kintu mucyumve.”
Kayumba Gerard warokotse jenoside, nawe yashimangiye ko hari imibiri y’Abatutsi biciwe Kimihurura itarashyingurwa, bishwe n’ Interahamwe n’abasirikare biganjemo abari mu mutwe warindaga Habyarimana.
Ati “Mugire umutima wa kimuntu, twarababariye twaravuze ngo tubane turahura tugasangira, ariko rwose bagerageze hagire n’uvamo avuge ati ‘byagenze gutya, abantu twabashyize hariya, mutwereke aho bari tubashyingure mu cyubahiro.’”
Muri iki gihe cyo kwibuka ku nshuro ya 24, mu bice bitandukanye by’Akarere ka Gasabo hamaze kuboneka imibiri itari yarigeze imenyekana.
Mu Murenge wa Gatsata habonetse imibiri 35 naho mu wa Rusororo hatahuwe icyobo cyajugunywemo Abatutsi basaga 100.


text:
Category: IYOBOKA MANA
WARI UZI KO IMANA IBASHA GUHINDUKIZA IBIKUGOYE BIKAKUBERA UBUNDI BUHAMYA?
Feb 01, 2015
Iyo tuvuga ijambo “ubutayu” ni ikigereranyo cyo kuvuga ibibazo ingorane n’ibindi nkibyo umuntu w’Imana acamo kuko tuzi yuko ubutayu ari ahantu hagoye kuhabona...
PASITERI EZRA MPYISI YEMEZAKO AMADINI YO MU RWANDA AGARAGARAMO AMAKIMBIRANE KUBERA KUVUGA IBYO BATAZI.
Jan 29, 2015
Umwe mu bapasiteri b’inararibonye Ezra Mpyisi yemeza ko amadini atandukanye yo mu Rwanda agaragaramo amakimbirane kubera abavuga ibyo batazi n’abashyira imbere...
UBIBONA UTE? : ESE UWAGUYE MU CYAHA ARI MU ITORERO IGISUBIZO NI UKUMUTA HANZE YARYO AKABA IGICIBWA?
Jan 27, 2015
Hari inkuru numvise mu minsi yashize, umukuru w’itorero ahagarika umwe wo mu bo ayobora wari wagaragaweho n’ingeso mbi zidakwiriye umuntu w’Imana, hanyuma wa...
INTUMWA PAUL GITWAZA YATUMIJWE I VATIKANI KUGIRANGO ASOBANURE UBURYO ITORERO AYOBOYE RYA ZION TEMPLE RIRI GUTWARA ABAKRISTO BENSHI BA KILIZIYA GATURIKA MU RWANDA
Jan 26, 2015
Abantu bakomeye ku isi mu nzego zitandukanye bajya bagirira ingendo I Vatikani kugirango baganire n’umushumba mukuru wa Kiliziya Gaturika ku Isi uzwi nka “PAPA”,...
IMANA YEMERA KO UGERAGEZWA KUKO NTA CYUBAHIRO KIBAHO KITAGIRA AMATEKA
Jan 22, 2015
“Kuko uzibagirwa umubabaro wawe, uzawibuka nk’amazi amaze gutemba kandi ubugingo bwawe buzarabagirana kurusha amanywa y’ihangu. N’aho haba umwijima...
ITEGEKO RIKOMEYE RIRUTA ANDI MATEGEKO Y’IMANA NI IRIHE?
Jan 22, 2015
Mu gitabo cya kabiri cya Mose cyitwa Kuva tuhasanga amategeko icumi Imana yahaye Abisiraheli ngo bayakurikize Kuva 20.1-17: Ndi Uwiteka Imana yawe Ntukagire izindi mana...
KUGERA UBWO UMUNTU ASHIDIKANYA KU MANA ABITERWA N’IKI?
Jan 22, 2015
Nubwo yaje mu be ntibamwemera ariko abamwemeye bose bakizera izina rye yabahaye ubushobozi bwo kuba abana b’Imana. Yohana 1.11 – 12 Yesu Kristo aza mu isi,...
TEKEREZA IBITANGAZA IMANA IGUKORERA MU BUZIMA BWAWE ISOMO BIGUSIGIRA
Jan 22, 2015
Byinshi mubyo tugeraho mu buzima bwacu biza tubikeneye cyane, muri byo hari byinshi tujya dusengera twizeye Imana ikabikora nyamara hari n’ibindi byinshi ndetse cyane...
MUGIHE HABURAGA AMASAHA MAKE NGO YICWE, HATEGETSWE KO AZAMURWA MU NTERA
Jan 22, 2015
Uyu ni Morodekayi uvugwa muri Bililiya. Nuko umugore we Zereshi n’incuti ze zose bamugira inama bati “ : Nibashinge igiti kirekire cya mikono mirongo itanu maze ejo...
DORE AMAYERI SATANI AKORESHA YICA AMATORERO
Jan 22, 2015
Mu matorero niho satani akunda guca kugirango yangize Itorero rizima rya Kristo. Dushobora kwibaza impamvu abantu batagikizwa cyane bafite umuvuduko ariko biterwa nuko:...


text:
Steve Jobs, yari umugabo w’umuherwe ku isi ndetse yari ahanganye n’abandi baherwe barimo na Bill Gates. Niwe washinze uruganda rwa Apple rukora mudasobwa z’igitangaza ndetse n’ibindi bihebuje birimo za iPhone. Uyu mugabo wishwe na Cancer muri 2011, mbere yo gupfa hari amagambo akomeye yavuze nshaka ko nawe usoma kandi ukayatekerezaho. Yagize ati:
Nabashije kugera ku gasongero k’ubukire mu bushabitsi bwo kuri iyi si. Mu maso y’abandi, ubuzima bwanjye bugaragara nk’ubusendereyemo intsinzi nyamara ubu mfite ibyishimo bicye muri njye, ariko ubukire bwanjye nicyo kimenyetso cyonyine kigaragaza indorerwamo y’ubuzima ndeberwamo.
Muri aka kanya, aho ndyamye ku gitanda cy’abarwayi nsubije amaso inyuma ntekereza ku buzima bwanjye, mbonye ko uko nemerwaga cyane n’abantu ndetse naterwaga ishema n’ubukire, bihindutse ubusa bikaba ntacyo bikimaze imbere y’urupfu rurimo kungera amajanja.
Ubu nibwo mbashije kumenya ko mu gihe dushaka ubukire buhagije buzadufa kubaho neza mu gihe cy’ubuzima bwacu bwose, hari ibindi dukwiye gushakisha bidafite aho bihuriye n’ubukire…
Ibyo bigomba kuba ari ibintu bifite agaciro kurushaho… Wenda imibanire n’abandi, kwita ku nzozi zo mu buto bwawe… Gukunda abandi no kumenya kubitaho… Kwiruka ubutitsa ku bukire ntugire ikindi witaho, icyo bizagufasha gusa ni ukuguhindura igisenzegeri nk’uko nanjye meze uku.
Imana yaduhaye ibyumviro ngo tubashe kumva urukundo mu mutima wa buri wese, aho gutwarwa n’ubukire butuma tubona ibitari byo. Ubukire nabashije kubona mu buzima bwanjye, ubu sinabasha kubuzana ahangaha ndi, icyo mbasha kuhazana ni ibyo nibuka nazaniwe n’urukundo. Ubwo nibwo bukire nyabwo buzagukurikira, bukaguha imbaraga kandi bukakubera urumuri…
Urukundo rushobora kugenda ibihumbi byinshi by’ibilometero, nta mupaka rugira. Jya aho ushaka kujya, gera ku byo wifuza kugeraho, byose biri mu mutima wawe kandi biri mu biganza byawe.
Ni ubuhe buriri buhenze kurusha ubundi ku isi? Ni uburiri buryamyeho indembe kuko ntiwabona ayo wishyura undi muntu ngo ahakuryamire wowe ubyuke uri mutaraga. Ushobora kubona amafaranga uhemba umushoferi uzajya ugutwara mu modoka yawe, ushobora kubona uwo ukoresha akaguhesha kubona amafranga, ariko ntiwabasha kubona uwo wikoreza uburwayi bwawe!
Ibintu wataye byose ushobora kubibona, ariko hari ikintu kimwe kitajya cyongera kuboneka iyo cyabuze, icyo ni UBUZIMA… Kunda umuryango wawe, kunda umufasha wawe, kunda inshuti zawe nawe wiyiteho kandi ubereho gushimisha abandi…
Niba ubikunze kora SHARE ubisangize n’abandi


text:
Arenga Miliyoni 190RWf yashowe mu kurwanya imirire mibi
Gahunda yiswe “Gikuriro” yashowemo arenga miliyoni 190RWf mu rwego rwo kurwanya imirire mibi ikigaragara mu bana bo mu Karere ka Ngoma.
Muri Ngoma abana bari munsi y’imyaka itanu bafite ikibazo cy’imirire mibi bari ku kigero cya 41%. Mu gihe ku rwego rw’igihugu bari ku kigero cya 38%.
Iyo gahunda ya “Gukuriro” ngo izagera mu mirenge yose igize Ngoma hagamijwe guhindura imyumvire y’abaturage bakamenya uko bategura indyo yuzuye, kubaka ubushobozi no gufasha imiryango ikennye.
Uzamukunda Pudencienne, umunyamabanga mukuru w’umushinga “Young women Christian Association (YWCA), uzashyira mu bikorwa gahunda ya “Gikuriro”, avuga yizeye ko iyo gahunda izagabanya imirire mibi mu bana.
Agira ati “Uburyo tugiye gukora ni uburyo bugera k’umuturage akagiramo uruhare, tukegera umuturage tunyuze ku bajyanama b’ubuzima, abafashamyumvire, n’abandi.
Tuzajya dufasha imryango yagaragawemo ikibazo cy’imirire mibi, abagore batwite n’abana bari munsi y’imyaka itanu batishoboye, babumbirwa mu batsinda yo kwizigamira, bafashwa mu bworozi n’ibindi.”
Akomeza avuga ko iyo gahunda yashowemo ibihumbi 242.112 by’Amadolari y’Amerika, arenga miliyoni 190 RWf, azifashishwa mu mwaka wa 2016-2017. Iyo gahunda izamara imyaka itanu.
Abahanga mu by’ubuzima bahamya ko imirire mibi ku mwana ituma adakura neza bikamuviramo kugwingira. Kandi ngo iyo umwana agwingiye ku mubiri, agwingira no mu bwenge.
Kuba ariko ngo hakiri imiryango igaragaramo abana bafite ikibazo cy’imirire mibi kandi bafite ibyo kurya, bituruka ku kutamenya gutegura indyo yuzuye igenwwe umwana, irimo ibitunga, umubiri, ibitera imbere n’ibirinda umubiri.
Niyo mpamvu ubuyobozi bw’Akarere ka Ngoma busaba umuryango YWCA kuzakora neza ugashyira mu bikorwa ibyo wiyemeje, ukarandukara imirire mibi muri ako karere; Nambaje Aphrodise, umuyobozi w’ako karere abivuga.
Agira ati “Ntacyo byaba bimaze umuntu atekereje kugikorwa cyiza cy’ubumuntu bikazarangira abagikora aribo babyibushye naho umugenerwabikorwa ariwe muturage akiri hahandi mu bukene.”
Gahunda ya “Gikuriro” cyangwa “Gikundiro Program” izakorwa ku nkunga y’umushinga USAID ifatanyine n’imishinga nka CRS, SNV na YWCA izashyira mu bikorwa iyi gahunda.
Dukurikire ukanda kuri Like
Ibitekerezo ( 1 )
Ni byiza kugaburira abana indyo yuzuye. Gusa mukibuka no kubaha ibiryo bitarengeje igipimo nka biriya tubona ku masahane angana nk’amasiniya kuko bashobora kwicwa n’umubyibuho ukabije!


text:
Byagorana ko umukobwa yabuza amabere ye kugwa kandi naho yagira icyo akora abyirinda ntibyamukundira kuko agenda agwa uko iminsi yo kubaho kwe igenda ivaho umwe umwe.
Nubwo imyaka y’umuntu igira uruhare runini ku kugwa kw’amabere, rimwe na rimwe usanga n’abantu bakiribato bahura n’iki kibazo ahanini bitewe n’ibintu bimwe na bimwe bimenyereza.
Ibi ni bimwe mu bintu bigusha amabere y’umukobwa nkuko urubuga Elcrema rubivuga ariko kandi anabyirinze byamufasha kudahura n’iki kibazo gikunze gutera bamwe mu bakobwa ipfunwe:
Kunywa itabi
Ingano y’itabi wanywa iyo ariyo yose ni mbi ku bw’iyongere bw’amamabere yawe. Iyo unywa itabi, habaho igabanuka ry’amaraso akwirakwizwa mu ruhu rwawe bikaruca intege ndetse bigatuma ushobora kugaragara nk’ushaje ukiri muto.
Gutakaza ibiro
Gutakazaibiro ubusanzwe si bibi iyo bitabaye ku rugero rukabije. Gusa iyo utakaje ibiro byinshi mu buryo bwihuse cyane cyane bitewe no kubura indyo yuzuye, bishobora kugira ingaruka ku mabere yawe bigatuma ataguma kuba ahagaze nk’uko bisanzwe.
Imirimo ivunanye cyane
Imirimo ivunanye cyane nayo ishobora gukwedura amabere yawe.
Urugero nk’iyo umuntuari kwiruka amabere aba agenda ajya inyuma agaruka yongera yizunguza gutyo gutyo, iyo ubikoze kenshi rero nibwo ushobora gusanga amabere yawe yaguye kuko aba agenda akweduka . ibi rero ni kimwe n’indi mirimo yose y’ingufu. Ni byiza ko wamenya urugero uyikoramo cyangwa ukaba wambaye ibigufasha kurinda amabere yawe kwizunguza bya hato na hato.
Kwambara isutiye idakwiriye
Isutiye nziza iha amabere yawe ubufasha n’uburinzi bukenewe ariko imbi iyatera ibibazo birimo gutuma akururuka akanacika intege. Nibyiza ko niba ugiye kwambara isutiye wambara igukwiriye.
Alice UMWALI/Umubavu.com


text:
Ibi yabigarutseho ubwo yakiraga imihigo y’aba bakozi bavuye mu Itorero bari bamazemo icyumweru cyose ryaberaga mu Murenge wa Nasho mu Karere ka Kirehe, ku mugoroba wo kuri uyu wa gatatu tariki ya 02 Ugushyingo 2016.
Iyi mihigo ahanini ishingiye ku masomo bahawe mu gihe cyo gutozwa, aho basabwe guhindura imikorere bakaba koko umusemburo w’imibereho myiza iganisha ku iterambere nyakuri.
Udahemuka yashimangiye ko indangagaciro zo kwita ku muturage no kumwumva zigomba kubahirizwa ndetse zikaranga buri wese.
Yagize ati “Ndabasabye mwirinde kwiremereza, muce bugufi mwegere abaturage mubafashe gutera intambwe mu iterambere.”
Yakomeje yibutsa aba bakozi ko batagomba kuba ikibazo ku baturage bashinzwe kuyobora ko ahubwo bakwiye kujya bicara bakajya inama bagashakira hamwe ibisubizo.
Ku birebana no kunoza imikorere n’imikoranire, uyu muyobozi w’Akarere ka Kamonyi yasabye aba bakozi bashinzwe Imibereho Myiza n’iterambere mu tugari kujya buri gihe bagisha inama inzego zibakuriye igihe cyose bagize ikibazo runaka.
Yabasabye kutihererana amakuru ndetse bakanamubwira ibyo bakeneye ko ubuyobozi bw’Akarere bwabafasha bityo ikibazo kigakemuka mu maguru mashya.
Aba basore n’inkumi bahawe izina ry’ubutore ry’Abashingwangerero, bashimangira ko mu Itorero bungukiyemo byinshi bizatuma barushaho kunoza ibyo bakora bityo serivisi nziza zikagera ku muturage.
Muhawenimana Benoît ukorera mu Kagari ka Mataba mu Murenge wa Kayenzi wavuze mu izina rya bagenzi yagize ati “Mu by’ukuri hari byinshi twungukiye mu Itorero bizadufasha kunoza imikorere. Tugiye kuba bandebereho kandi twite ku iterambere ry’umuturage mu buryo bufatika hibandwa ku gutanga servisi nziza.”
Aba bakozi biyemeje kwirinda ruswa n’igisa nayo cyose, kwamagana akarengane kandi bakihatira gutanga serivisi nziza. Bahamya kandi ko bazihatira kwakira no gukemura ibibazo by’abaturage barushaho kubegera bagakorana nabo mu bikorwa byabo bya buri munsi.
Abakozi b’Akarere ka Kamonyi bagera kuri 51 nibo baheruka mu Itorero; muri bo 42 bakaba ari abashinzwe iterambere n’imibereho myiza mu tugari ndetse n’abanyamabanga nshingwabikorwa b’utugari turindwi batari barabashije kwitabira Itorero mbere kubera impamvu zitandukanye.


text:
Nyakubahwa Grégoire Kayibanda ni muntu ki ?
Grégoire Kayibanda ni mwene Léonidas Rwamanywa na Caroline Nyirambeba. Yavukiye Tare, muri Commune Musambira Prefecture ya Gitarama mu majyepfo y’ u Rwanda kuwa 01 Gicurasi 1924. Amashuri abanza yayize i Tare (1932-1934) kandi ayakomereza Kabgayi (1934-1937). Naho ayisumbuye ayiga mu iseminari nto Saint Léon i Kabgayi (1934-1943). Kuwa 28 Ukuboza 1944 Kayibanda yinjiye mu Iseminari nkuru ya Nyakibanda, kugeza yiyemeje kuyivamo kuwa 15 novembre 1948, kandi agahagarika n’ibyigipadiri ahubwo akerekeza muby’ubwarimu. Yashakanye na Kayibanda Verdianne. Kuwa 20 Mutarama 1949 atangira umwuga w’ubwarimu muri « Institut Léon Classe » kugeza mu 1952. Ibyo kandi akabifatanyaga n’ubuzima busanzwe bwa buri munsi mu gukemura ibibazo binyuranye byari byugarije rubanda rugufi aho atuye. [Paternostre de la Mairieu (1994) 75].
Mu 1953 Kayibanda yoherejwe gukora i Kabgayi muri serivise yo gutegura no kunonosora infashanyigisho zijyanye n’igihe mu biro by’ubugenzuzi bw’amashuri. Guhera muri Kamena muri uwo mwaka kugeza m’Ukuboza 1954 Kayibanda yabaye umwanditsi w’ikinyamakuru « l’AMI».Kayibanda yifashishije itangazamakuru rero, yakomeje guhindura imitekerereze ya rubanda kandi ahindura n’imwe mumikorere y’ubutegetsi itari ihwitse muri icyo gihe. Urugero twatanga ni uko mu gihe itegeko ryabuzaga kwishyira hamwe cyane cyane mubikorwa bya politiki, Kayibanda we yasabaga ko uburenganzira bwo kwishyira hamwe mu m’Asosiyasiyo na Koperative bwahabwa rubanda kandi mu buryo butagabanuweho na gato. [Kayibanda Grégoire, “Notre rôle dans la cité” dans L’ami, n°114, janv.1954 nkuko byandukuwe na Paternostre de la Mairieu].
Ibyo byagize ingaruka nziza cyane mu mitekerereze n’imikorere ya politili. Amashyirahamwe menshi yaravutse kugera ku rwego rwo kuba Amashyaka ya Polilitiki. Hagati aho rero guhera Mu 1955 nibwo Kayibanda yavuye mu bugenzuzi bw’amashuri maze aba : President wa komite ncunga mikorere ya Trafipro (Travail, Fidélité, Progrès), umwanditsi mukuru wa Kinyamateka, yabaye kandi umunyamabanga wihariye wa «Monseigneur Perraudin », ndetse aba n’umwe mu bagize inama ngishwanama yaChefferie ya Marangara. Iyo myanya niyo yafashije cyane cyane Grégoire Kayibanda kumenyekanisha ibitecyerezo bye byiza. Kayibanda aha yari yaramaze kwiyunvamo umuhamagaro wo kuba umucunguzi wa rubanda rugufi nk’uko intego ye yabivugaga : Libertatem filiorum Dei : Tubohore Abana b’Imana.
Uwo muhamagaro kandi ugaragazwa n’amagambo basanze mu ikaye ye (carnet de notes), agira ati : « Mu gihugu aho rubanda ikorerwa ivangura rigaragara kandi ryizweho neza….nsanga kwibanda ku kintu kimwe gusa ntacyo byaba bimaze, ahubwo bidatinze nazasanga nange ntacyo ndicyo…mpisemo rero gukangura igihugu cyanjye kumenya ubushobozi kifitemo…maze nkabafasha kuvumbura ibyo ababakikije bakeneye, nkabasunikira kandi nkabingingira gutanga umusanzu wabo…ntekereza ko ariwo muhamagaro wange mu gihugu kikishakisha, kandi kikireba aho gikwiye guhagurukira hakwiye kandi vuba ». (Paternostre de la Mairieu 1994]. Murunva ko Kayibanda rero yabaye nkurahiye ko agiye gutanga ubuzima bwe bwose mu gufasha rubanda kwibohora.
Kayibanda arongera ati : « Chefu (président du Conseil de chefferie) anfata nk’umuntu warwanya ubutegetsi kandi bigaragara ko hari ukuntu antinya . Yamenyereye kwigirizaho nkana aba sushefu be, ariko njye sinemera amahame ye yose! Intekerezo zanjye zuzuyemo akarengane abantu banjye bagirirwa, kandi sinakwihanganira na gato ubutegetsi butakijyanye n’igihe kandi budashoboye.» Nasomye aya magambo anyibutsa ay’umukambwe Nelson Mandera, wavugaga ko iminyururu iri ku bantu be (abirabura) nawe iba imuriho, ko nta kindi yakora uretse kuyibabohora…kandi ko ari gahunda ndende yiyemeje kugeza ayisohoje cyangwa se kugeza abizize biramutse bibaye ngombwa.
Hari taliki ya 19 Nzeri 1962, Perezida J kennedy wa USa yakira Perezida Grégoire Kayibanda nyuma y’ubwigenge bw’u Rwanda.
Nk’uko bigaragara, Kayibanda yari umugabo utarebera akarengane ngo yituramire, cyangwa ngo yihutire gukemuraibibazo yifashishije inzira ihutaza, cyangwa se, isesa amaraso. Kayibanda yahangayikishijwe cyane n’ikibazo cya rubanda rugufi rwari rwiganjemo abo mu bwoko bw’Abahutu. Abo bari barambuwe uburenganzira bwose bw’ikiremwamuntu, ahubwo bagafatwa nk’ibikoresho. Umuhutu, ntaburenganzira ku mutungo, ku mutekano no kwishyira ukizana yagiraga,emwe no kubaho kwe byabaga ari impuhwe yagiriwe. Kwaka rero no guharanira uburenganzira mbonezamubano n’ubwa politiki n’ubundi bushamikiyeho, murunva ko byo byari inzozi.
Nyamara intwari Kayibanda yakomeje kwitegereza ako karengane kakorerwaga Abahutu kuva aho ubutegetsi bwabo bw’Abahinza butsindiwe n’ingoma nyiginya z’Abatutsi mu gisekuruza cya 15, asanga ataceceka. Nibwo kuwa 24 Werurwe 1957 Kayibanda yegereye bagenzi be aribo: Maximilien Niyonzima, Claver Ndahayo, Isidore Nzeyimana, Calliope Mulindahabi, Godefroid Sentama, Sylvestre Munyambonera, Joseph Sibomana na Joseph Habyarimana ariwe Gitera, maze basinya kandi batangaza kumugaragaro inyandiko bise « Note sur l’aspect social du problème racial indigène au Rwanda ». Iyo nyandiko yari igenewe Umwami Mutara III Rudahigwa hamwe n’abategetsi b’Ababirigi bakolonizaga u Rwanda. Iyo nyandiko yasobanuraga akarengane gakorerwaga rubanda rugufi ndetse n’inzira ako karengane kakemurwamo. Yasabaga by’umwihariko ko ibyiza by’igihugu bikwiye gusaranganywantavangura iryo ariryo ryose rishingiweho mu bana b’ u Rwanda. Iyi nyandiko rero yamenyekanye mu itangazamakuru nka Manifesite y’Abahutu, niyo yabaye intangiriro y’urugamba rw’Umuhutu mukwibohora ingoma ya cyami.
Kayibanda hagati aho, abifashijwemo na «Monseigneur Perraudin », kuwa 09 Nzeri 1957 yoherejwe mu mahugurwa ajyanye n’iby’itangazamakuru mu bwanditsi bw’ ikinyamakuru « Journal Vers l’avenir » cyandikirwaga mu Bubirigi. Kayibanda yagarutse kuwa 08 Ugushyingo 1958, maze ahita akomereza imirimo ye muri Kinyamateka guhera tariki ya 25 Ugushyingo 1958. [Linden (1999) 325].
Twibutse ko muri Kamena 1957, mbere y’amezi 3 ngo Kayibanda ajye i Burayi, muri ya mahugurwa twavuze, yasize ashinze « Mouvement Social Muhutu» yashingiye programu yayo kuri ya Manifeste y’Abahutu. Hagati aho,Umwami Rudahigwa yaje gutanga kuwa 25 Nyakanga 1959, ikibazo kitarakemuka maze asimburwa na murumuna we wahawe izina rya Kigeli V Ndahindurwa kuwa 28 Nyakanga muri uwo mwaka. Impirimbanyi za Demokarasi zibwiraga ko nibura Ndahindurwa azanye amatwara mashya, niko kumwibutsa ubutumwa bwo guhindura ibintu mu nzira y’amahoro bwari bwarashyikirijwe mukuru we.
Nuko mu ibaruwa bashyikirije Umwami Ndahindurwa ubwe ,kuwa 07 Kanama 1959, bongera gusobanura akarengane k’abahutu ndetse berekana n’ibintu bikwiye guhinduka vuba na bwangu mu mitegekere y’igihugu. Mur’ibyo harimo: kwemera ko umuhutu agomba kugira uruhare mu mitegekere y’igihugu cye, gusaranganya ibyiza by’igihugu no gukuraho abategeka bose batabanye neza rubanda. Iyibaruwa yagaragaje rero urukundo intwali za Demokarsi zakundaga rubanda, yagaragaje kandi ukuri n’ubutwalibidashidikanywaho, aba bagabo bari bafite. Muri iyo baruwa baragira bati : «Ibyo duharanira ntitwabihejeje mu rwihisho twabyanditse mubyo amagazeti yise Manifeste y’Abahutu, twabibwiye umwami, twabibwiye Leta, twabwiye intumwa z’Ububirigi, ntitubihisha cyangwa ngo tubishyigikize inzangano no gusebanya. Duhinyura icyo tutabonamo amajyambere rusange y’Abanyarwanda bose tukavuga icyo twifuza ». Iyo baruwa nayo yashyizweho umukono n’abayobozi ba ya Mouvement twavuze haruguru yaharaniraga uburenganzira bw’Umuhutu, aribo : KAYIBANDA Grégoire (Président Général), NIYONZIMA Maximilien (V/P Général), MURINDAHABI Calliope (Secrétaire général), SIBOMANA Joseph(Trésorier Général).
Reba:http://www.mdrwi.org/rapports%20et%20doc/documents/revolisio%2059/requete%20au%20mwami%20ndahindurwa.pdf
Kayibanda wari ukubutse Iburayi, yaritegereje abona ko ibintu bigeze iwandabaga kandi hakenewe impinduka mu Rwanda. Maze kuwa 19 Ukwakira 1959 ashingaga IshyakaPARMEHUTU (Le Parti du Mouvement de l’Emancipation Hutu). Iri shyaka naryo rikaba ryariyuburuye muri ya«Mouvement social Muhutu ». PARMEHUTU yaje guhindura izina, yitwa MDR « Mouvement Démocratique Républicain »kandi yiyemeza kwigobotora ingoma ya cyami n’iya gikoronize maze hakajyaho ubuyobozi bushingiye kuri Demokarasi na Repubulika mu Rwanda. [Paternostre de la Mairieu (1994) 158].
Muri aya mahindura y’imitegekere, Umwami mushya Kigeli V Ndahindurwa yagaragaje ko ingengabitekerezo ya cyami idahinduka kandi ko agikeneye abahutu ho abagaragu, gusa yibagirwa ikintu kimwe ko « nta wahagarika rubanda yahagurukiye gukora revolusiyo ». Ibi tuzabigarukaho tuvuga iby’uko Revolisiyo yatangiye n’uko yagenze(1/11/1959- 01/7/1962).
Revolisiyo yarangiye Rubanda yerekanye imbaraga yifitemo. Reka twiyibutse aya mataliki y’ingenzi cyane :
*Kuwa 26 ukwakira 1960 habayeho amatora adafifitse yarangiye ashyizeho inteko na Leta by’agateganyo. Nyakubahwa Gregoire Kayibanda aba Ministre w’intebe naho Habyarimana Joseph Gitera ayobora Inteko.
*Ku wa 28 Mutarama 1961 i Gitarama habaye Kongere idasanzwe, ikuraho ingoma ya cyami( monarchie), ica Karinga n’izayo zose, itangiza ubutegetsi bushingiye kuri Repubulika : uwo munsi Nyakubahwa Dominiko Mbonyumutwa yatorewe kuba Perezida wa mbere.
*Ku wa 25 Nzeri 1961 habayeho amatora rusange yiswe Kamarampaka : rubanda ihamya bidasubirwaho ko yanze ubutegetsi butunzwe (ubwami) na Kigali , ko ishaka rwose ubutegetsi bushingiye kuri rubanda : nyuma y’ukwegura ka Mobnyumutwa , Geregori Kayibanda yatorewe kuba Perezida wa Repubulika, ashyiraho Leta yagejeje u rwanda ku bwigenge taliki ya 1/7/1962.
Nyakubahwa Grégoire Kayibanda wari wabaye Président wa Repubulika ya mbere, yongeye gutorerwa manda ya 2 mu 1965, na manda ya 3 ari nayo ya nyuma mu 1969.[Reyntjens (1985) 408].
Nyamara ariko ngo ntawe uneza rubanda kandi ngoubutegetsi buraryoha ! Nyakubahwa Grégoire Kayibanda waharaniye uburenganzira bwa Rubanda nk’uko intwari Nelson Mandela yaharaniye uburenganzira bw’Abirabura bari baratsikamiwe n’abazungu muri Afurika y’Epfo, yaje gukurwa mu mirimo ye kuwa 05 Nyakanga 1973 na kudeta yitiriwe Juvénal Habyarimana n’inshuti ze. Maze Nyakubahwa Grégoire Kayibanda bamugenera igihano cy’urupfu kuwa 26 Kamena 1974. [L’arrêté N° 0001/ 74/ CM de la cour martiale le 29 juin 1974]. Icyo gihano cyaje guhindurwamo gufungwa burundu maze Kayibanda avanwa muri Izari Rwerere aho yari yafungiwe, afungirwa iwe mu rugo i Kavumu ho muri Gitarama kuwa 11 Nzeri 1974, aho yatabarukiye nk’intwari Mahatma Gandhi, kuwa 15 Ukuboza 1976. [Pierre-Célestin Kabanda (2012) 292-294].
Harakabaho intwali za Repubulika.
Umutaripfana Venant Nkurunziza.


text:
Nyabihu: Akarere kahagurukiye abatita ku ndyo y’abana kandi badakennye
Akarere ka Nyabihu kahagurukiye ababyeyi batazi gutegura indyo yuzuye y’abana kandi ubusanzwe mu karere ho hatari mu harangwa inzara.
Kutamenya gutegura indyo yuzuye kuri bamwe mu babyeyi i Nyabihu bifatwa nk’ingeso, mu gihe ubuyobozi bwo buvuga ko ahanini iki kibazo giterwa akenshi n’ubujiji bwa bamwe mu babyeyi kandi abenshi batabuze ibiribwa byayikora.
Uwanzwenuwe Theoneste, Umuyobozi w’Akarere ka Nyabihu, avuga ko mu mwaka ushize ikibazo cy’imirire mibi mu bana kitagabanutse nk’uko babyifuzaga kuko umwaka washize bageze ku bana 176 bafite ikibazo cy’imirire mibi bavuye ku 179.
Agira ati “Ntiwumve imibare y’abo 179 ngo wumve ko ari bo gusa cyangwa se ngo wumve ko ari ikibazo cyo kuba abantu barabuze icyo barya. Ahubwo n’ukutamenya gutegurira abana babo."
Akomeza agira ati "Aka karere si akarere karangwamo inzara, ni akarere gafite ibyo kurya bitunga abaturage. Ariko uburyo byafashamo abana ngo bagire ubuzima bwiza ntabwo ari benshi babiha agaciro.”
Yongeraho ko iyo umubyeyi yejeje nk’ibirayi cyangwa ibindi, ari byo yumva umwana yarya gusa adatekereza ku bindi byakunganira iyo ndyo. Abihurizaho n’undi muturage witwa Imanizampa Jean Pierre, na we wemeza ko iki kibazo gihangayikishije.
Imanizampa agira ati “Noneho umubyeyi yakumva ko agaburiye umwana we ibirayi, akarya ibirayi byonyine ntiyumve ko agomba gushaka n’imboga.”
Guhera mu mwaka wa 2016-2017, Akarere ka Nyabihu kiyemeje kujya gakangurira kakanikigisha ababyeyi gutegura indyo yuzuye mu miryango, hagamijwe guca imirire mibi n’indwara ziterwa na yo muri uyu mwaka wa 2016-2017.


text:
Ubumuga bwo kutabona ntibwamubujije kwihangira umwuga umutunze
Musabyimana Patricie ufite ubumuga bwo kutabona yihangiye umurimo wo kuboha imipira y’imbeho kandi ngo biramutunze n’umuryango we.
Uyu mubyeyi atunze umuryango w’abantu batandatu, ariko ntiwapfa kubikeka umubonye agenda yitwaje inkoni y’umweru imuyobora.
Avuga ko abasha kubona ibitunze umuryango ndetse akanabonera buri wese ibindi akenera, akabikesha umwuga we wo kuboha.
Uyu mwuga ngo yawize abifashijwemo n’Ubumwe nyarwanda bw’abatabona (RUB) mu myaka itanu ishize.
Imyenda aboha nta tandukaniro iba ifite n’indi ibohwa abantu basanzwe. Aboha yifashishije imashini, akabikora neza ku buryo utashishoje wagira ngo araboha areba, ngo bikaba bimushimisha kuko bituma adasaba.
Musabyimana ukora ku giti cye, avuga ko iyo yabonye ikiraka ashobora kuboha imipira nk’ibiri ku munsi.
Agira ati “Iyo byagenze neza nkabona ikiraka cy’imipira y’abanyeshuri nshobora kuboha imipira ibiri ku munsi nkayirangiza naho ari iy’abantu bakuru mboha umwe ku munsi. Gusa hari ubwo bimbana byinshi ngaha akazi abandi bakamfasha nkabahemba, nanjye nkagira icyo ninjiza.”
Arongera ati “Mperutse kubona ikiraka cyo kuboha imipira 80 y’abana, nakuyemo ibihumbi 240Frw, icyo kiba ari ikiraka cyazamura umuntu”.
Uyu mubyeyi kandi avuga ko nubwo ibiraka bitaboneka buri gihe, ariko nibura yibarira ko yinjiza ibihumbi 60Frw ku kwezi amufasha mu buzima bwa buri munsi.
Imbogamizi akunze guhura na yo ngo ni iy’uko hari abantu batamwizera ngo bamuhe ibiraka byo kubabohera bumva ko atabibakorera neza bigatuma atabona akazi buri gihe.
Musabyimana agira icyo yisabira abandi bagore badafite ubumuga bwo kutabona ndetse n’abandi bantu muri rusange.
Ati “Ndasaba abagore badafite ubumuga bwo kutabona kutwemerera kujya mu makoperative yabo tugafatanya kwiteza imbere kuko natwe dushoboye. Turasaba kandi abashaka kubohesha imipira myinshi kutugirira ikizere kuko turi abakozi bityo bakaduha akazi kandi nntituzabatenguha.”
Umuyobozi wa RUB, Kanimba Donathile na we utabona, avuga ko umugore ufite ubumuga bwo kutabona bitamubuza kuba umugore ubereye u Rwanda.
Ati “Umugore utabona ntibimubuza kuba umugore, ntibituma atakaza agaciro ke kuko na we ari Nyampinga akaba umugore ubereye u Rwanda. Ikibyemeza ni uko muri twebwe harimo abagore baboha, abavumvu, abahinga bakeza n’ibindi, bagatunga imiryango yabo nk’abandi.”
Abagore batabona bagaragaza ibyo bashoboye mu gihe u Rwanda n’isi muri rusange bizihiza umunsi mpuzamahanga wahariwe umugore, uba ku ya 8 Werurwe ya buri mwaka.
Dukurikire ukanda kuri Like
Ibitekerezo ( 1 )
Ahaaaah! imana ninziza yo yaturemye kira muntu izi uko azabaho.


text:
UGIYE I BURYASAZI
Kera habayeho umukobwa bamushyingira i Buryasazi. Nyirabukwe agize ngo aramuhereza isazi yatetse, nyiramama wanjye aranga ngo iwabo ntibarya isazi.
Bukeye nyirabukwe yenda akabya ashyiramo isazi, arapfundikira atereka ku ziko. Ahamagara umukazana we aramubwira ati « mwana wanjye, ngutwo utuboga twa sobukwe, uramenye ntidushirire, ucanire neza, nguwo n'umunyu uze gushyiramo twe tugiye guhinga kure.»
Nuko nyirabukwe yegura isuka akurikira abahinzi mu murima. Wa mugeni aherako yegera iziko aracanira. Isazi zimaze guhwana, igihe cyo gushyiramo umunyu kigeze, awushyiramo, ageze aho yenda agati akozamo ararigata ngo yumve uko bimeze; akojeje ku rurimi, yumva biraryoshye. Atereka akabya hasi akomeza gukozamo agati arigata; akabya kamaze guhora, araterura arumika ku munwa, rwumirana ubwo!
Nuko yigunga aho agakono kamubayeho ingunga! Igihe cy'amahingura kigeze, birashyira nyirabukwe araza. Ageze mu rugo ahamagara umukazana we ati « mbe nyamwali.» Undi yitabira mu gakono, ngo « HUUM.» « Ngwino unture.» « HUUM.» Nyirabukwe ageze aho yinjira mu nzu asanga agakono kumiye ku mukazana we, aratangara ati «byakugendekeye bite?» Undi abura icyo avuga. Nyirabukwe akamukuraho aragenda azana izindi sazi arateka, ashyiramo umunyu, igihe cy'ikaraba kigeze, ntiyirirwa abaza umukazana, amuhereza amazi arakaraba, kuko yari azi ko yavuye ku izima ! Nuko ashyira aho ngaho bararya.
Ngaho aho umugani wakomotse ngo « Ugiye i Buryasazi azirya mbisi!»


text:
Abajyanama b'inteko rusange isanzwe y'idini rya Pentekoti mu Rwanda( ADEPR) baherutse guteranira i Gisozi muri Kigali kuri 15/1/2016 ngo barebera hamwe uko umwaka ushize wa 2015 wagenze mu ivugabutumwa, imibereho myiza, ubukungu n'iterambere n'imibanire myiza n'izindi nzego. Muri iyi nama havuzwemo byinshi ariko ikidushishikaje twebwe hano, ni urupfu rw'abapasiteri 8 n'abakirisitu benshi bapfuye muri 2015 nkuko abari muri iriya nama babyemeje. Hasi aha Shikama ikaba yabashyiriyeho urutonde rw'abapasiteri bapfuye amanzaganya, paruwasi bayoboraga n'Akarere iherereyemo. Mbere ya byose twihanganishije imiryango y'aba bapasitori kandi dusaba Rurema ngo abahe iruhuko ridashira.
ADEPR yabohojwe n'Abanyamulenge ikama abayoboke bayo nkuko FPR ikama Abanyarwanda
Idini rya pentekote mu Rwanda bita ADEPR ryashinze ibirindiro hirya no hino mu Rwanda kuva aho FPR ibohoreje u Rwanda muri 1994. Bisa nk'aho Abatutsi bavuye muri Uganda mu Rwanda ubu bita ABASAJYA bigaruriye ibigo na zaminisiteri naho Abatutsi bavuye muri RDCongo bakunze kwita Abanyamulenge mu Rwanda bikubira idini rya Pentekote.
Nta Kagari na kamwe ko mu Rwanda utasangamo idini rya pentekote, kandi uyobora urusengero wese akaba ari umunyamulenge! Ubwo nageraga mu Rwanda muri 2007 mvuye muri Libya nari maze imyaka irenga 20, nasanze iri dini ryaragize abayoboke benshi cyane ku buryo bugaragara nkurikije uko byari bimeze muri 1986. Icyantangaje kurushaho ni uko abayobozi baryo bose ari Abanyamaulenge! Negereye bamwe mu bakirisitu mbaza impamvu bimeze bityo, bambwira ko ari ukubera ko harimo agafaranga kava mu maturo, wihaye gutera ifogonyo aba banyamulenge bakurebera mu Cyama (FPR). Amaturo kandi Abakirisitu bayatanga batitangiriye itama ku buryo n'ubuze amafaranga atanga n'ingutiya yambaye!
Ibi nabihagazeho muri 2007 aho umuvugabutumwa uvuye i Kigali wariho uzenguruka mu matorero ya Pentekoti mu Rwanda hose yaje akabwira abakirisitu hariya muri paruwasi ya Taba ko Imana yamutumye ngo batange amaturo kandi barahita babona imigisha! Abantu batanze amafranga, abatayafite bariyandikisha bemera kuyazana bukeye; natangajwe kurushaho no kubona abagore biyandikisha bavuga ko bazazana imyenda bari bambaye umunsi ukurikiyeho; umukobwa umwe w'inkumi yarahagurutse ararira yemeza gutanga umwenda rukumbi yagiraga:" Iyi jipo yanjye niyo ngira yonyine, kandi ndayikunda cyane, ariko ndiyandikishije nanjye, ejo nzayizana nyiture Imana"!
Intambara z'urudaca mu bayobozi zishingiye ku moko n'amaturo ntizaba arizo zihitanye abapasitori benshi muri 2015?
Iri dini ryarangwaga no gusabana n'umutekano mu bayoboke baryo, FPR ikimara gufata ubutegetsi yararyigaruriye maze ibibamo amacakubiri karahava akenshi ashingiye ku moko no kuri ariya maturo akamwa mu baturage! Twagiye tubisoma mu binyamakuru by'Agatsiko aho umuyobozi mukuru w'iri dini yirukanywe shishi itabona mu myaka itatu ishize, ndetse agategekwa n'Agatsiko kuguma iwe ntazongere gusengera muri ADEPR!Urebye imikoranire y'iri dini n'Agatsiko, umuntu ntiyatinya kuvuga ko FPR ikoresha iri dini mu gucengeza amatwara yayo mu bayoboke baryo ku buryo bugaragarira buri wese, amaturo kandi atangwa n'abakirisito, nayo ikayagabana na ADEPR nkuko bigenda mu bigo by'ubucuruzi. Umuntu rero akaba yakwanzura yibaza niba bariya bapasiteri bigendeye(+) batarazize twa tuzi twa Munyuza biturutse ku bwumvikane buke baba baragiranye n'ubuyobozi bw'idini ritegeka ayandi mu Rwanda, FPR! Shikama ikaba ibamenyesha ko abenshi muri bariya bapasiteri bari bakiri bato, uwo natanga ho urugero n'uriya wayoboraga Paruwasi ya Taba kuko twari duturanye ku i Taba muri 2007 ari injege y'igikwerere ataniha n'igicurane.
Icyo bazize cyose, turasaba Imana Rurema ikaba n'Umucamanza utarenganya kubakira mu bwami bwo mu ijuru; tuyisabye kandi guca inkoni izamba ku makosa make cyangwa menshi baba barayikoreye bakiri muri iyi si.
Dg NKUSI Yozefu
www.shikamaye.blogspot.no
Shikama Uharanire ko Ukuri Gusimbura ikinyoma


text:
Ingereko ni rumwe mu nzego eshatu za MICT. Zikora umurimo w’ubucamanza wa MICT. Ingereko zigizwe n’Urugereko rwa Mbere rw’Iremezo kuri buri shami rya MICT n’Urugereko rw’Ubujurire ruhuriweho n’amashami yombi. Perezida wa MICT ahuriza hamwe imirimo y’Ingereko.
MICT ifite risiti y’Abacamanza bigenga 25 bakorera amashami yombi ya MICT nk’uko biteganywa na Sitati. Reba risiti ya vuba igaragaza Uko abacamanza bakurikirana mu cyubahiro hashingiwe ku Ngingo ya 22 y’Amategeko Agenga Imiburanishirize n’Itangwa ry’Ibimenyetso.
Kuri buri rubanza rwose ruburanishwa na MICT cyangwa urushobora koherezwa mu nkiko z’ikindi gihugu, uretse imanza zo gusuzugura Urukiko no gutanga ubuhamya bw’ikinyoma, Perezida ashyiraho abacamanza batatu mu bari kuri risiti akaba ari bo bagira Inteko y’Urugereko rwa Mbere rw’Iremezo. Mu bindi bihe byose, Perezida ashyiraho umucamanza umwe rukumbi akura mu bari kuri risiti kugira ngo asuzume ikibazo bireba mu rwego rwa mbere. Perezida ashyiraho inteko igizwe n’abacamanza batanu kugira ngo bumve ubujurire ku cyemezo cyafashwe n’Urugereko rwa Mbere rw’Iremezo n’Inteko y’abacamanza batatu bo kumva ubujurire ku cyemezo cyafashwe n’umucamanza umwe rukumbi mu rwego rwa mbere.
Ishami rishinzwe gushyigikira Ingereko mu by’amategeko muri MICT ritera inkunga Abacamanza mu by’ubutegetsi no mu by’amategeko mu mirimo yabo y’ubucamanza. Ingereko zigizwe n’abanyamategeko n’abafasha mu by’ubutegetsi bakorera mu mashami yombi ya MICT. Abakozi b’Ingereko batera inkunga abacamanza ku byerekeranye n’imirimo yose y’ubucamanza ya MICT.
Abacamanza baba gusa ku byicaro by’amashami yombi ya MICT igihe bakenewe bisabwe na Perezida kandi, uko bishoboka kose, bakorera imirimo yabo ahandi hantu hatari ku byicaro bya MICT. Iyo abacamanza bakorera ahandi hantu hatari ku byicaro bya MICT, Ingereko zikoresha uburyo bwo gutumanaho bw’ibanga kugira ngo abacamanza babone inyandiko zirebana n’imanza n’izindi nyandiko za ngombwa, hagamijwe kubafasha mu bushakashatsi bwabo, gutegura inyandiko zabo no kuborohereza mu kazi k’isesengura.


text:
MICT ifite risiti y’abacamanza bigenga 25 bazakorera amashami yombi ya MICT nk’uko biteganywa na Sitati. Ku itariki ya 20 Ukuboza 2011, Inteko Rusange y’Umuryango w’Abibumbye yatoye abacamanza 25 bari kuri risiti yariho abakandida benshi yatanzwe n’Inama Ishinzwe Amahoro ku Isi nyuma y’aho ibihugu bigize Umuryango w’Abibumbye bimariye gutanga abakandida babyo.
Sitati ya MICT iteganya ko «abantu b’indakemwa mu mico no mu myifatire, barangwa no kutabogama no kuba inyangamugayo kandi bujuje ibya ngombwa bituma mu bihugu byabo bahabwa imirimo y’ubucamanza yo mu rwego rwo hejuru». By’umwihariko, hazirikanwa uburambe abo bacamanza bafite mu kazi ka TPIY cyangwa ka TPIR. Abakandida barenze babiri bakomoka mu gihugu kimwe ntibashobora kuba kuri risiti y’abacamanza.
Abacamanza baza ku cyicaro cy’ishami rya MICT igihe bakenewe gusa kandi bisabwe na Perezida. Iyo bishoboka kandi na Perezida abyemeje, bashobora gukorera ahandi hantu hatari ku byicaro by’amashami ya MICT.
Abacamanza ntibazahabwa imishahara cyangwa ibindi kubera gusa ko bari kuri risiti. Babihabwa ari uko bamaze gushyirwaho na Perezida kugira ngo bakore imirimo yabo muri MICT. Kuri buri rubanza rwose ruburanishwa na MICT cyangwa urwo yohereje mu kindi gihugu, uretse imanza zo gusuzugura Urukiko no gutanga ubuhamya bw’ikinyoma, Perezida ashyiraho abacamanza batatu mu bari kuri risiti akaba ari bo bagira Inteko y’Urugereko rwa Mbere rw’Iremezo. Mu bindi bihe byose, Perezida ashyiraho umucamanza umwe rukumbi akura mu bari kuri risiti kugira ngo aburanishe urubanza bireba mu rw’iremezo. Perezida ashyiraho inteko igizwe n’abacamanza batanu kugira ngo bumve ubujurire ku cyemezo cyafashwe n’Urugereko rwa Mbere rw’Iremezo n’Inteko y’abacamanza batatu bo kumva ubujurire ku cyemezo cyafashwe n’umucamanza umwe rukumbi mu rw’iremezo.
Abacamanza batorerwa manda y’imyaka ine kandi bashobora kongererwa manda n’Umunyamabanaga Mukuru amaze kubijyaho inama n’Abaperezida b’Inama Ishinzwe Amahoro ku Isi n’Inteko Rusange. Reba risiti iheruka igaragaza uko abacamanza bakurikirana mu cyubahiro hashingiwe ku Ngingo ya 22 y’Amategeko Agenga Imiburanishririze n’Itangwa ry’Ibimenyetso.


text:
Uyu mugabo witwa Dam Muhanga wo mu gihugu cya Uganda ibi yabitangarije mu rusengero rwa “Living Word Pentecostal Church” ruyobowe na Apostle Nkosana avuga ko umugabo w’uwo mugore ashobora kuba ariwe wamuterereje kumera amabere nyuma yo kumusambanyiriza umugore akabimenya.
Reba Videwo hano
Yagize ati : “ Umugabo wuriya mugore yampamagaye kuri telephone yanjye ambaza impamvu naba nakoze ikosa ryo kumusambanyiriza umugore, ndabihakana we ambwira ko hari umuntu wamubwiye ko yabonye umugore we ahantu dukorera kandi yanahatinze, arangije ambwira ko iminsi yanjye ibarirwa ku ntoki. Mu minsi mike natangiye kubona amabere yanjye agenda akura umunsi ku munsi kugeza ubu nawe urareba uko amaze kungana.”
Uyu mugabo yagiye mu rusengero ngo bamusengere gusa Pasteri amubwira ko yikururiye urupfu kera.
Apostle Nkosana nta kindi yakoze atari ugusengera uyu mugabo arangije amubwira ko yikururiye urupfu na mbere y’uko amera amabere kuko n’ubusambanyi nambwo bwakuviramo urupfu.
Daniel MUKESHIMANA/Umubavu.com


text:
Iminsi ibiri ishize yagaruye moral mubana bu Rwanda kubera revolution bagenzi bacu bo muli Burkina Faso barimo gukora. Icyanejeje cyane nuko abenshi mubalimo kuyikora ari urubyiruko ruli munsi yimyaka 30. Nukuvugako kuva babaho ntawundi mwami bari bazi uretse Blaise Compaore nkuko hano mu Rwanda abenshi ntawundi mwami tuzi uretse Kagame. Ikibabaje kurusha ibindi nuko Kagame yakoreye byinshi abaganda harimo no kubica hanyuma akazzanwa gukomereza ubwicanyi bwe hano mu Rwanda. Kagame twamuzaniwe nabanzi babanyarwanda bene madamu bahora bagenzwa no guhaka abanyafrika. Nonese icyo abanyarwanda tubura niki kugirango twikize umwanzi wacu wa kere ningoma ye?
BURUBYIRUKO NYARWANDA RURITEGUYE ARIKO NTAMUYOBOZI TUGIRA
Kugirango abanyaburkina faso bashobore kwikiza umwanzi wabo Cmpaore nuko bari bafite ababarangaje imbere maze urubyiruko rurabashigikira. Harimo nka Bwana Zephrin wimyaka 55 nabandi bantu bari barangaje urubyiruko imbere. Iyo turebye neza hano murwanda ntitunagomba no gushishoza kuko bigaragara ko ntamuntu numwe tugira wo kuturangaza imbere maze tumuyoboke iyi ngoma yabicanyi tuyikize abana bacu bazakurire mubwisanzure. Dore abagombaga kuturangaza imbere ariko umwanzi yatwimye. Harimo Victoire Ingabire intwari kazi yaje isanga tuyiteguye kuko twarituzi neza ko tumaze imyaka myinshi dutegereje uwaturangaza imbere. Umwanzi wacu wa kera Kagame ntiyamureka. Hari Maitre Ntaganda Bernard abanyarwanda twese twabonaga ko umunsi arumwe tukazagwa gitumo uyu mwanzi wacu wa kera ariko FPR yakoze kuburyo bwose kugirango imuce intege. Aba bombi nibo cyari icyitegererezo cyacu nkabanyarwanda baba hano mu Rwanda ariko bose bari mungorane nyinshi. Ikibazo dusigaranye ninde waturangaza imbere ngo abasore bu Rwanda twikize ingoma yuyu mwanzi wacu wa kera.
ESE TUBONYE UWAYOBORA URUBYIRUKO NYARWANDA TWAKORA DUTE?
- Iyo tuza kugira uturangaza imbere maze akaduhamagarira kwikiza umwanzi wacu wa kera twariguhagurukana ubwaka, nibakwe tukamusanganira nkuzanye inkurunziza
- Twateranira imbere ye abasore ninkumi ziturutse hose mumarembo yu Rwanda. Abamajyaruguru, iburengerazuba, iburasirazuba ndetse no mumajyepfo twese twateranye maze tukikiza uyu mwanzi wacu watuvbujije amahwemo.
- Uwaduhamagara abana bu Rwanda twakera gutabara tukava mumpande zose tukaza tugamije gutabara.
- Uwaduhamagara natwe twakwikiza umwanzi wacu wa kera ariwe Kagame na FPR
- Uwaduhamagara twakwibohoza kandi tukabohoza nahazaza habana bacu
- Uwaduhamagara twarwana inkundura amaraso yacu tukayatangira igihugu kuko umwanzi akomeje kuyanywera ubusa
- Uwaduhamagara nukur twatabara tukikiza aba basekibi badukikije tukagarura ituze iwacu i Rwanda


text:
Rwanda | GISAGARA: AMAHUGURWA KU ITEGURWA N’ISHYIRWA MU BIKORWA RY’IMIHIGO
Kuri uyu wa kane tariki ya 20 nzeri, mu karere ka Gisagara umurenge wa Save  hatangijwe amahugurwa y’iminsi itatu ku bantu bo mu nzego zitandukanye bo muri uyu murenge, ku itegurwa n’ishyirwa mu bikorwa ry’imihigo ariko biganisha cyane ku ngengo y’imari. Ubuyobozi bw’umurenge wa Save hamwe n’Umuryango Association Modeste et Innocent (AMI) bari gutanga aya mahugurwa baravuga ko bafite icyizere ko ibizava muri aya mahugurwa bizatanga umusaruro.
Aya mahugurwa ari gutangwa n’ubuyobozi bw’umurenge wa Save ufatanyije n’umuryango utegamiye kuri leta Association Modetse et Innocent (AMI) ufite icyicaro mu karere ka Huye, ngo agamije guhugura abantu bose bagira uruhare mu itegurwa n’ishyirwa mu bikorwa ry’umuhigo, kugirango babashe kuyisobanukirwa no kuyigira iyabo bityo bazabashe kuyesa ku rugero biyemeje.
Umuhuzabikorwa wa Association modetse et Innocent bwana Jean Baptiste BIZIMANA yagize ati « Aya mahugurwa twayateguriye abantu bose twakwita abavuga rikijyana mu baturage kuko harimo abahagarariye inzego zose. Turi gufatanya rero gusobanukirwa n’ishyirwa mu bikorwa ry’imihigo kugirango tubashe kuyisobanukirwa neza tuzanabashe kuyesa uko bikwiyeâ€
Ubuyobozi bw’uyu murenge wa Save hamwe n’uhagarariye umuryango Association Modetse et Innocent bemeza ko aya mahugurwa azatanga umusaruro kuberako hahuguwe inzego zose zibasha ku gera ku baturage bityo zikazafasha kubigisha maze hakazahigurwa imihigo n’abaturage bagizemo uruhare.
Bwana Jean Claude KABALISA umunyamabanga shingwabikorwa w’umurenge wa Save yagize ati “Icyizere kirahari, kuko kuba inzego zose zihagarariwe kugera ku muryango, bazadufasha guhugura no kwegera abaturage bityo imihogo ikazagerwaho n’abaturage babigizemo uruhare†Naho bwana Jean Baptiste we yagize ati “Dufite icyizere, twizera abanyarwanda kuko iyo ubahaye icyo bakora ukabaha n’ubushobozi baragikora kandi nezaâ€
Umurenge wa Save niwo uje ku isonga mu guhabwa aya mahugurwa, nyuma yo kubona umusaruro azatanga, ndetse hakanaboneka ubushobozi buhagije, azatangwa no mu yindi mirenge 12 isigaye y’akarere ka Gisagara.


text:
Haracyagaragara abanyeshuri bimurwa batazi gusoma no kwandika mu mashuri abanza
Mu bugenzuzi bw’ireme ry’uburezi Minisiteri y’Uburezi (MINEDUC), iri gukorera mu gihugu hose mu mashuri abanza n’ayisumbuye, hagaragayemo bimwe mu bigo bifite abana bari mu myaka yo hejuru mu mashuri abanza, batazi gusoma no kwandika Ikinyarwanda.
Ubu bugenzuzi ubu bugeze mu Karere ka Kamonyi, bwasanze mu Rwunge rw’amashuri rwa Buye mu Murenge wa Nyamiyaga, hagaragaramo abana biga mu mwaka wa gatatu w’amashuri abanza, batazi gusoma amagambo ubusanzwe yigwa mu mwaka wa mbere.
Abarimu bo muri uwo mwaka bagaragaje ko ikibazo giterwa n’ababigishije muri iyi myaka ibanza batabitayeho, cyangwa se ubwinshi bw’abanyeshuri butuma umwalimu atabasha kwita kuri buri umwe.
Umwe mu barimu agira ati” Ni ikosa ry’abigishije mu wa mbere, nanjye ntacyo nabikoraho uretse gusaba koroherezwa kwigisha abana bake kugira ngo mbashe gukurikirana buri mwana".
Undi nawe agira ati” Abimurirwa mu yindi myaka badatsinze amasomo y’imyaka ibanza, bagakwiriye gusibizwa cyangwa gusubizwa inyuma bakabanza kwigishwa neza ibyo muri iyo myaka.”
MINEDUC yababoneye igisubizo kirambye
Ku ruhande rwa Ministeri y’Uburezi, ngo yo isanga gusibiza abanyeshuri no kubasubiza inyuma atari cyo gisubizo, nk’uko bitangazwa n’ Umunyamabanga wa Leta ushinzwe amashuri abanza n’ayisumbuye, Isaac Munyakazi.
Avuga ko MINEDUC ifatanije n’imiryango itagengwa na Leta, batangije gahunda zo gutoza abana gusoma, haba mu gihe cy’amasomo asanzwe na nyuma yaho bari ku ishuri cyangwa mu ngo iwabo.
Agira ati"Hari imishinga nk’uwitwa ’Soma umenye’ na ’Mureke dusome’ yatanze umusaruro ugaragara muri Musanze, tukifuza ko byakorwa n’ahandi".
"Ikijyanye n’umubare munini buri mwarimu yigisha bigatuma atagera kuri buri mwana, tugifitiye gahunda y’uko tuzubaka amashuri mashya kugira ngo abana bajye biga ingunga imwe ku munsi. Ntibizarenza imyaka itanu".
Umunyamabanga wa Leta muri Ministeri y’Uburezi akomeza asaba abikorera gushinga amashuri y’incuke, kugira ngo abana bajye bagira ubumenyi bakiri bato.
Dukurikire ukanda kuri Like
Ibitekerezo ( 5 )
Nyamara gusibiza umwana watsinzwe no guhana uwakoze ikosa byari byiza doreko byafashaga mwarimu n’ababyeyi gukurikirana umwana. None ubu umwana yatsinda yatsindwa ntacyo bibwiye umwana cg mwarimu kuberako uko byagenda kose agomba kwimuka. Nyabuneka gusibiza umwana watsinzwe ndetse no kugira igutsure ku mwana wakojeje byaba byiza .
Nyamara gusibiza umwana watsinzwe no guhana uwakoze ikosa byari byiza doreko byafashaga mwarimu n’ababyeyi gukurikirana umwana. None ubu umwana yatsinda yatsindwa ntacyo bibwiye umwana cg mwarimu kuberako uko byagenda kose agomba kwimuka. Nyabuneka gusibiza umwana watsinzwe ndetse no kugira igutsure ku mwana wakojeje byaba byiza .
izo nizangaruka zumushahara wa mwarimu u wavuze ko bakajya ho alibo bijyanye yo ubwo arumva ikivamo niba mwariganye cyangwa yarakwigishije uzamukuba umushahara incuro 10 wowe wumve, azigisha umwana akamenya gusoma iyo uhinze duke usarura ubusa
Ireme ry’uburezi ryabaye ikibazo nonese ko ntamunyeshuri ugishyirwamo akuka .ntibagicicwaho akanyafu ’ngo ntamwana usibira ngo bose bagomba kwimuka .ugasanga umwana mu rugo iwabo ntawe uvuga ku ishuri ni uko ubwo se ubwo ni ugutanga uburere nyabaki .Nibidasubirwamo bizaba ikibazo gikomeye .Noneho rero n’abarezi nabo basigaye batinya
Ese gahunda yo gusibiza umwana yaviriye ho iki ko mbona bikomeye rwose.kwimura umwana atazi gusoma cg kwandika izina rye mbona ari ukumuhemukira .Harya ubwo umusaruro wa Mwarimu witezwe wo ni uwuhe?


text:
Inshuti zanteguriye baby shower kandi umugabo arayanga
Ndabasuhuje basomyi duhurira kuri uru rubuga,
Ndangirango mufashe menye uko mbyitwaramo ku kibazo mfite.
Mu minsi ishize inshuti zanjye zamenyesheje ko zishaka kuzaza kudusura bakanadukorera ibirori byo kwitegura umwana byitwa baby shower. Nabiganirije umugabo wanjye ngo duhitemo ngo apfashe kubyitegura aho kubyakira neza ahita andakarira ambwira ko adashaka kururu kururu y’abagore. Ubusanzwe muri kamere ye ntakunda guhindana n’ibije byose ariko akunda kugira impungenge z’amarozi kuko bigeze kumuroga akamara igihe arwaye. Atekereza ko wenda muri abo twita inshuti ngo hashobora kuzamo n’abatatwifuriza ibyiza bakaba ngo baroga umwana binyuze muri za mpano. Njyewe iby’amarozi simbiha agaciro cyane ariko na none sinshaka ikintu cyatuma mu rugo rwacu haba amakimbirane.
None mumfashe ko inshuti zanjye zamaze kwitegura banaguze ibyo bazazana kandi umugabo wanjye akaba yarabyanze ngo nta kintu na kimwe ashaka mu rugo rwe. Ubu mbyitwaremo gute ngo batazabifata nabi.
Agasaro.com
Ukeneye kugisha inama abasomyi watwandikira kuri agasaromagazine@gmail.com
Forum posts
-
Muraho!
wakoze kugisha inama.si byizako wakora ikintu utemeranyijweho nuwo mubana niba mwarabiganiriye akabyanga afite impamvu ze kandi uzumve kuko nuwo muzabana ubuzima bwose usigaje kuriyisi mugomba kubana amahoro.naho kwibaza uko inshuti zabifata niba ari inshuti zawe koko atari guhinda mubyaje nkuko wabyise uzisobanurire zizabyumva pe kandi niba ari impano bazazizane baje kuguhemba wabyaye.kuko ntekereza ko ntawanga abamuhemba.icyo wakora bakubwira ibyo bakuguriye mukwitegura umwana bimwe wagombaga kugura ukabigabanya kuko uziko hari aho bazaguhembamo ibyo bintu.nuko nabyumvaga umugabo umwubahe kandi umwerekeko bitanakubabaje pe.umunsi mwiza
-
Nshuti urakoze kugisha inama.Ariko ikibi muri ibyo byose ni ukutamenya umutware wawe ngo umenye ibyo akunda n’ibyo yanga kugirango ibyo ushaka gukora bigende neza.Niba uziko ikintu kitamushimisha kuki wowe watuma bagenzi bawe bategura ibyo birori kandi uzi neza ko nyiri urugo atabyishimiye.Sobanurira bagenzi bawe ntaho ubahishe ko nyiri urugo atabikunda.Ubundi niyo baby shower itaba ntabwo byabuza umwana kuvuka no kwishimirwa.Izo nshuti uzibwire buri wese icyo yaguze azacyizane umwana yaramaze kuvuka.Iyi ni imico itaramenyererwa naho iwacu ku buryo abantu baziko ari inzaduka zije mu ihururu ariko bitagize icyo bimaze.Ibyo aribyo byose mu muco wa Kinyarwanda twamenyereye ko iyo umubyeyi yabyaye yarama abaje kumusura bakazana amata,ifu y’igikoma n’ibindi bintu byinshi mu rwego rwo kwita ku mwana n’umubyeyi.Hariho abantu badakunda guhururana n’ibije byose ariwe umutware wawe.Mwubahe rero ukurikize ibyo akubwiye ntacyo bizagutwara, aho kuzana rwasera mu rugo idafite akamaro.
-